
Plurimi  viri  docti  hodieque  male  existimant  de  Juvenalis 
arte  disponendi;  pro  multis  nomino  hos: 

Friedlaender,  ed.  praef.  p.  48 — 52  et  praef.,  quas  singulis 

saturis  praemisit. 
Leo,  Die  griech.  u.  lat.  Lit.  u.  Sprache3  (Kultur  d.  Gegenw.) 

1912,  p.  465. 

Haec  iudicia  aliquantum  restringenda  esse  primis  septem 
saturis  tractandis  —  excepta  quinta,  cuius  dispositio  critico 
nihil  difficultatis  affert  —  ostendatur. 


Satura  I. 

Qui  viri  docti  (Mayor,  Friedlaender,  Eartmann,  Gylling  alii) 
in  saturas  Iuvenalis  operam  impenderunt,  primae  saturae  dis- 
positionem  non  penitus  adhuc  cognovisse  videntur.  Etiam 
longius  Pearson  et  Strong  aberraverunt  a  recta  via,  qui  duas 
praefationes  (1 — 80  et  81 — 171)  diversis  temporibus  compositas 
esse  contextas  putant.  Gylling  quoque  (1.  c.  p.  13)  multas  primae 
saturae  partes  a  Iuvenale  diversis  temporibus  scriptas  esse  putat, 
postea  in  unum  coniunctas.  Quid?  quod  Sydow  (1.  c.  p.  19) 
primam  saturam  ,,mirum  ac  singulare  exemplum  ordinis  rerum 

valde  disturbati"  nominat?  Haec  sententia  satis  inepta,  qua 
luvenalis  digressiones  quasi  vitio  mentis  tribuuntur,  etiam  atque 
etiam  reicienda  est.  Certe  poeta  cursum  orationis  retinere 
poterat,  sed  non  voluit  saturarum  legi  obsecutus.  Itaque  itinere 
decedit  sive  paulum  sive  longius  ad  aliquam  rem  describendam, 
sed  tamen  dispositionem  huius  saturae,  si  totam  spectamus,  esse 
artiflciosissimam  recte  Reitzenstein  libri  „fiellenist.  Wunder- 
erzahlungen"  p.  27  mihi  dixisse  videtur,  quam  sententiam  me 
infra  probasse  spero.  Nonnulla  etiam  Church  optime  dixit 
(Proceedings  of  the  American  Philological  Association,  35, 
p.  71 — 74),  quamquam  in  rebus  gravioribus  cum  eo  non  consentio. 

His  praemissis  ad  ipsam  dispositionem  accedamus  fusius 
tractandam. 

Exordio  (vv.  1 — 18)  Iuv.  causam  profert,  cur  omnino 
poemata  scribere  velit,  profecto  satiricam:  non  seriorum  poetarum 
more  se  priores  aemulari  velle  profitetur,  sed  assiduis  decla- 
mationibus  poetarum,  ut  ipse  quoque  poemata  componat,  se 
coactum  esse  dicit.  Initium  capit  poeta  a  quattuor  inter- 
rogationibus  indignationis  plenis,  quibus,  ut  diutius  carminum 
epicorum,  comoediarum,  elegorum,  tragoediarum  auditor  tantum 
sit,  fieri  posse  negat;  epicum  genus  uno,  tragicum  duobus 
exemplis  significans  media  genera,  comicum  et  elegiacum,  proprio 
nomine  appellat  (vv.  1 — 6).  Sat  superque  ei  notae  sunt  fabulae 
illae  Argonautarum  et  Centaurorum  exyodoeoiv  identidem 
decantatis  exornatae  et  a  summo  minimoque  poeta  retractatae 
(vv.  7 — 14).  Ipse  quoque  et  grammatica  et  rhetorica  disciplina 
usus  rudimentis  poetae  necessariis  imbutus  est,  cuius  munus 
auspicaturus  eo  minore  scrupulo  afflcitur,  cum  stulta  sit  clementia 
periturae  parcere  chartae.  Ceterum  grammatica  et  rhetorica 
disciplina  eo  magis  ad  poesin  horum  temporum  pertinuit,  quod 
rhetorum  in  scholis  etiam  declamationes  poeticae1  exercebantur 
et  quod  grammatici  discipulos  etiam  arte  poetica  instituebant2; 
nam  ipsi  grammatici  saepe  poetae  erant  et,  quos  progressus  ipsi 
in  carminibus  componendis  fecerant,  cum  aliis  communicare 

1  Cf.  Friedlaender,  hist.  mor.  Kom.,  IV8,  p.  23. 

2  Cf.  Reichel,  quaest.  progymnasm.,  p.  117. 

studebant.  Quam  ob  rem  Reitzenstein,  I.  c.  p.  154,  1  v.  16 
huius  saturae  poeticam  suasoriam  solam  dici  putat  atque  hunc 
quoque  versum,  ut  v.  15,  refert  ad  grammaticos,  qui  teste 
Quintiliano  II  1,  2  interdum  usque  ad  suasorias  inruperunt.  Sed 
primum  rhetores,  velut  Theo,  progymnasmata  in  universum,  non 
solum  poetica,  necessaria  esse  dixerunt  non  modo  futuro  oratori, 
sed  scriptori  cuiusvis  generis  neque  ullo  verbo  Iuv.  indicavit  se 
poeticas  potissimum  suasorias  dicere.  Deinde  Iuv.  alio  loco 
(sat.  VII,  161  sqq.)  aperte  suasorias  rhetori  tribuit.  Itaque 
tenendum  erit  poetam  v.  15  sq.  a  grammatico  ad  rhetorem 
progredi  neque  quidquam  dicere  velle  nisi  se  quoque  disciplina 
omnium  hominum  eruditorum  nec  non  poetarum  communi  usum 
esse.  flaec  scilicet  per  ironiam  dicit;  nam  ipse  non  ignorat 
multo  plus  hac  disciplina  poetae  opus  esse.  Vv.  19 — 21  Iuv., 
quid  sibi  in  hac  satura  proposuerit,  profitetur:  se  demonstrare 
velle  hac  satura  quibus  causis  permotus  ex  omnibus  poeseos 
generibus  satiricum  potissimum  elegerit;  simul  attentos  facit 
auditores,  cum  eos  rogat,  ut  placidi  audiant. 

Quae  causae  exponuntur  sequentibus  versibus  inde  a  v.  22 
usque  ad  v.  146,  qui  maximam  saturae  nostrae  partem  efficiunt, 
quam  esse  bipertitam  recte  iam  flermann  (ed.  praef.  p.  XII) 
cognovit,  qui  mihi  defendendus  est  a  Gyllingio  (1.  c.  p.  5). 
Nam  duobus  maxime  causis  poeta  se  defendit. 

Pars  I  (vv.  22 — 80).  Primum  ad  saturas  potissimum 
componendas  eum  impellit  summa  de  naturae  ordinis  depravatione 
atque  de  vitiis  sceleribusque  temporum  suorum  inique  trium- 
phantibus  indignatio.  Iuvenalem  in  priore  saturae  parte  innu- 
merabiles  indignationis  causae  strangulant1  et,  quia  non  uno 
tempore  universas  dicere  potest,  in  ordinem  quendam  disposuit. 
Quem  cognoscere  non  possumus,  nisi  accuratius  inspicimus; 
primo  enim  obtutu  poeta  indignatione  incensus  omnia  sine 
ordine  effundere  videtur.  Est  autem  ordo  artificiosissimus. 
Primum  enim  Iuv.  complures  imagines  (quaternas  aut  binas) 
brevi  sententia  vel  interrogatione  rhetorica  coniunxit,  ut  indignatio 


1  [Quint.]  decl.  maior.  12  sic  initium  capit. 

per  intervalla  erumpere  videatur,  crescente  semper  vi  atque 
impetu.  Nam  ipsae  hae  sententiae,  quae  imaginum  cursum 
paulum  inhibent  plerumque  ante  (v.  30  sq.,  45,  52 — 54,  63)  semel 
(v.  30)  post  talem  exemplorum  seriem  positae  gradationem 
efficiunt:  difficile  est,  saturam  non  scribere  —  quis  .  .  .  tam 
ferreus,  ut  teneat  se  —  quid  referam,  quanta  siccum  iecur 
ardeat  ira  —  si  natura  negat,  facit  indignatio  versum.  Deinde 
bina  semper  exempla  aliquicl  commune  habent  et  coniungenda 
sunt.  Omnia  fere  exempla  coniunctione  quae  vocatur  „cum 
causale"  inducuntur. 

Postquam  sic  in  universum  de  prioris  partis  dispositione 
disputavimus,  nunc  ad  singulos  eius  locos  descendamus.  Exempla, 
quae  a  poeta  afferuntur,  in  duo  genera  distributa  sunt;  primum 
enim  (A.  vv.  22 — 29)  poeta  exemplis  probat  naturae  ordinis 
depravationem.  Nam  poetae  satirico  non  minus  sexus  ratio 
perversa  spadonis  et  Meviae  a  naturae  ordine  abhorrere  videtur 
quam  pristini  tonsoris  et  Crispini  novae  divitiae,  propter  huius 
ortum  infimum  atque  externum  et  illius  artem  inhonestam.  Iniuria 
igitur  Hartmann  (1.  c.  p.  13  sq.)  miratur,  quod  in  tonsore  et 
Crispino  nullius  flagitii  mentio  fit,  et  de  rerum  iniquitate  hic 
agi  putat  (1.  c.  p.  11).  Finitur  hic  articulus  brevi  sententia  v.  30 
hoc  tantum  loco  post  exemplorum  seriem  posita.  Vel  haec 
sententiae  collocatio  meo  quidem  sensu  ostendit  a.  v.  30  alterum 
genus  exemplorum  atque  id  atrociorum1,  initium  capere,  quibus 
poeta  iniquitatem  vitae  Romanae,  in  qua  inhonestae  artes,  scelera 
vitiaque  vincant,  vividis  sane  coloribus  depingit  (B.  vv.  30 — 80). 
Constat  hic  locus  quattuor  exemplorum  ordinibus  quorum  primus 
atque  extremus  e  quaternis,  medii  binis  exemplis  sunt  com- 
positi.  Cum  huius  generis  duodecim,  illius  (vv.  22 — 29)  quattuor 
tantum  exempla  proferantur,  partes  prorsus  impares  a  luvenale 
factas  esse  videmus.  Praeterea  horum  duodecim  exemplorum 
priora  sex  ab  alteris  sex  maiore  sententia  versuum  51 — 54 
seiunguntur.  In  prima  serie  Matho  causidicus  cum  delatore 
potentissimo  et  pedicatores  cum  vetulae  amatoribus  (nam  his 

1  Cf.  Bergni.  1.  c.  p.  407. 

versibus  duo,  non  unum  exemplum  continetur)  apte  coniuncti 
suut;  hi  omnes  inhonestum  in  modum  divitias  et  opes  sibi  com- 
parant,  illi  in  re  iudiciaria,  hi  corporis  prostitutione;  ab  illis 
lecticis  vehentibus  honestos  homines  despici,  ab  his  summoveri 
poetae  iniquum  videtur.  Hic  poeta  facere  non  potest,  quin 
sibi  parvo  deverticulo  satisfaciat  et  foedum  horum  hominum 
impurorum  pallorem  notet  vv.  42 — 44  duobus  comparationibus 
allatis  \  Sequuntur  per  gradationem 2  duo  exempla  tutoris  perfldi 
et  hominis  cuiusdam  inani  iudicio  damnati,  a  quibus  iure 
deficiente  poena  repeti  non  potest  et  qui  populum  gregibus 
comitum  premunt.  Hic  poeta  paulum  digrediens  noto  illomore3 
primum  verba  „inani  iudicio"  explanat  interrogatione  „quid 
enim  salvis  infamia  nummis",  deinde  talis  rursus  „infamis 
salvis  nummis"  exemplum  prof ert  Marium  provinciae  spoliatorem. 
Uterque  igitur  fidem  foedissime  laesit;  nam  ut  pupillus  tutori, 
ita  provincia  proconsuli  commissa  erat.  Yersibus  51 — 54  poeta 
exemplorum  rapidum  cursum  interrumpit  quattuor  interrogatio- 
nibus  legentes  ad  exordium  revocantibus  et  quasi  defatigatus 
novas  vires  recolligit  talia  flagitia  digniorem  Horatio  esse 
materiem  exclamans  quam  fabulas  epicis  carminibus  identidem 
retractatas.  Priores  duae  interrogationes  ad  antecedentia  a 
poeta  referuntur,  posteriores  insequentia  inducunt.  Versus  qui 
sequuntur  inde  a  v.  52  usque  ad  v.  80  cumulum  praecedentibus  ita 
imponunt,  ut  flagitiosos  homines  impudentiam,  contumaciam 
audaciamque  quam  maximam  passim  prae  se  ferre  doceant 
(cf.  vv.  55,  60 sq.,  63  sq.,  72).  Atque  primum  nobis  depingit 
maritum  lenonem  et  nobilem  quendam  prodigum,  qui  honorem 
prorsus  neglexerunt,  alter  domus  suae  alter  maiorum;  tamen 
ad  tantam  impudentiam  procedunt,  ut  alter  palam  praemia 
lenocinii  accipiat,  alter  fas  esse  putet  sibi  bonis  dissipatis  curam 
cohortis  tradi.    Artibus  Daedali,  qui  labyrinthum  aedificavit  et 

1  Ceterum  in  priore  comparatione,  quam  a  Vergilio  petivit,  perspi- 
cuum  est  Invenalis  studium  augendi;  nam  adiecit  anguem  „calcibus  nudis" 
premi. 

2  Cf.  Bergm.  1.  c.  p.  407. 

3  Cf.  Hartm.  L  c.  p.  19  sq. 

alis  factis  aera  pervolabat,  opponitur  astutia  (cf.  iteratum  illud 
„doctus")  mariti  lenonis,  factis  Herculis  et  Diomedis  ..merita" 
prodigi  iuvenis.  Extrema  series  initium  sumit  a  v.  63.  Postquam 
signatorem  falsi  et  uxorem  veneficam  perstrinxit,  quorum  uterque 
scelere  hereditatem  nactus  ad  divitias  et  potentiam  pervenit. 
alter  falsis  tabulis,  altera  venificio,  Iuv.  paulum  itinere  egreditur 
et  digressionem  illam  inserit  vv.  73 — 76  vehementissime  a  criticis 
temptatam1.  Recte  Hartmann,  qui  novissinms  hos  versus  tractavit 
(1.  c.  p.  20),  dicit  luvenalem  his  versibus  73 — 76  complecti,  quae 
supra  iam  pluribus  exemplis  optimis  eum  docuisse  vidimus,  sc. 
improbissimum  quemque  maxime  proficere.  Sed  si  formam 
digressionis  spectamus,  Iuv.  hic  e^egyaolav2  adhibuit  quae  rhe- 
torum  in  scholis  exercebatur.  Versus  enim  73 sq.  „aude  aliquid 
brevibus  Gyaris  et  carcere  dignum,  si  vis  esse  aliquid"  est  chria 
per  oagxaojuov  data.  Sequitur  argumentatio  ex  tov  evavtlov  hac 
sententia  generali  data:  (nam)  probitas  laudatur  et  alget;  deinde 
argumentatio  ex  nagadeiy juaTOjv :  criminibus  debent  hortos  prae- 
toria  mensas  argentum  vetus  et  stantem  extra  pocula  caprum. 
Sydow  hanc  digressionem  orationis  concinnitatem  valde  perturbare 
censet  et  Hartmann  haud  apte  eam  ante  finitam  exemplorum 
seriem  esse  perfusam  dicit.  Sed  ego  quidem  hunc  ipsum  locum 
esse  aptissimum  puto,  quo  haec  digressio  inseratur,  nam 
digressione  post  finitam  exemplorum  seriem  posita  verba  „si  vis 
esse  aliquid"  iu  proximis  versibus  (v.  77  sq.)  nihil  haberent,  quo 
referrentur.  Nuuc  vero  poeta  ad  talem  exclamationem  coactus 
esse  videtur  signatoris  falsi  et  uxoris  veneficae  divitiis  et  opibus, 
quod  etiam  duae  poenae  v.  73  nominatae  indicant.  Nam  revera 
v.  77 sq.  ad  prorsus  aliud  pertinent  quam  antecedentia,  cum 
hic  de  praemiis  nefariorum  non  iam  sermo  sit;  nisi  forte  verbo 
„avarae"  praemium  nurus  indicari  putas;  sed  hoc  verbo  vitium 
potius  quam  praemium  significatur.  Itaque  cum  alia  causa 
praemii  omittendi  non  inveniatur,  statuendum  est  poetam  his 
duobus  versibus  animos  nostros  iam  ad  alteram  de  vitiis  partem 

1  Cf.  e.  gr.  Bergm.  1.  c.  p.  408,  Schonaich.  1.  c.  p.  14,  Mosengel.  1.  c. 
p.  12,  Hartm.  1.  c.  p.  20;  Teuffel.  Stud.  p.  424  sqq.,  ut  de  Ribbeckio  taceam. 

2  Cf.  G.  Keichelii  quaest.  progymn.  p.  14. 


—    15  — 


praeparare  voluisse.  Versum  autem  78  unum  tantum  exem- 
plum  continere,  i.  e.  hominem  adhuc  praetextatum  adulterare 
cum  sponsis  turpibus  censeo1,  ita  ut  duobus  versuum  64 — 72 
exemplis  accedant  duo  altera  exempla  et  totius  exemplorum 
cursus  oeconomia  supra  adumbrata  servetur.  Versus  79 — 80 
non  tam  ad  vitia  paulo  ante  commemorata2  quam  ad  illa 
omnia  inde  a  v.  22  descripta  referendi  aptissimum  totius  huius 
partis  finem  adiungunt. 

Pars  II  (vv.  81 — 146).  A  versu  81  admodum  abrupte 
incipit  altera  pars  huius  saturae  multo  sane  placidior  prae- 
clarissimis  illis  versibus  22 — 80,  qui  rapidiore  et  vehementiore 
usque  cursu  profluunt.  Cum  priore  parte  in  scelera  potissimum 
inique  triumphantia  et  a  singulis  hominibus,  quos  aut  nominat 
aut  non,  commissa  invectus  sit,  versibus  81 — 146  vitia  suorum 
temporum  in  universum  carpit;  quae  satirico  satis  amplam 
materiam  praebere  dicit  et  ex  his  vitiis  avaritiam,  effusionem 
pecuniae,  luxuriam  divitum  indignae  clientium  condicioni 
oppositas  sibi  eligit  fusius  perstringendas. 

Ac  primum  quidem  poeta  profltetur  omnia  hominum  nafo) 
inde  a  Deucalione  et  Pyrrha  farraginem  sui  libelli  esse 
(vv.  81 — 86).  Postquam  homines  modo  creatos  statim  naftco 
(emftvjula)  occupari  v.  84  facete  significavit,  quattuor  illas 
Stoicorum  perturbationes  animi  cardinales  nominat:  votum  est 
idem  atque  emfivjula,  id  quod  philosophi  Romani  cupiditatem 
vel  libidinem  appellabant;  timor  =  (pof$og\  ira  quidem  revera 
cupiditas  quaedam  est3,  sed  poeta  hoc  nomine  Xvnrjv  significare 
vult;  voluptas  =  r\bovr\.  Adiciuntur  gaudia  et  discursus,  signa 
quaedam  exteriora  atque  frequentissima,  quae  illis  pertur- 
bationibus  efficiuntur4.  Omnes  hae  notiones  ita  sunt  compositae, 

1  Eodem  modo  poeta  in  v.  antecedente  nurum  turpem  a  socero 
adultero  seiungere  potuisset,  sed  pressiore  hic  stilo  utebatur.  Cf.  sat.III219: 
libros  et  forulos  .  .  .  VI157sq.  et  Schoenaichii  adn.  ad.  h.  1.,  1.  c.  p.  32. 

2  Falso  Kappelmacher  1.  c.  p.  190  versus  79  sq.  ad  vv.  51—78  tantum 
pertinere  putat. 

3  Cf.  Zeller,  hist.  philos.  Graec,  III  l4,  p.  236  adn.  1 
*  Cf.  Cic.  Tusc,  IV  7,  15. 

ut  binae  inter  se  oppositae  coniungerentur.  Deinde  versibus 
87 — 146  luv.  copiam  vitiorum  suis  ipsis  temporibus  esse 
uberrimam  demonstrat.  Postquam  vv.  87 — 93  avaritiam,  i.  e. 
acquirendi  cupiditatem,  et  effusionem  pecuniae  exemplo  aleatoris 
illustratam,  duo  vitia  contraria,  notavit,  luxum  divitum  perstringit 
a  maiorum  moribus  alienum,  cui  apte  opponere  potest  miseram 
clientium  condicionem  in  ordine  diei  conspicuam,  sicut  supra 
effusioni  domini  servum  frigore  rigentem  opposuit  (94  —  146). 
Quod  Iuv.  bonam  partem  (95 — 126)  huius  saturae,  quae  aperte 
praefationis  loco  praemissa  est,  sportulae  descriptione  implevit, 
a  multis1  vituperatum  est;  at  primum  sportulae  descriptio  non 
digressio  est,  sed  clientium  ordini  diei  tribuenda  (cf.  v.  128); 
haec  autem  descriptio  ordinis  diei  ut  specimen  saturae  suae  a 
Iuvenale  inserta  mihi  quidem  minime  a  primae  saturae  ratione 
abhorrere  videtur.  Qui  ordo  diei,  quem  se  describere  poeta 
v.  127  demum,  media  in  expositione  item  ac  sextae  saturae  v.  474, 
enuntiat,  tribus  locis  continetur,  quorum  primus  est  de  sportula, 
secundus  de  comitatu,  tertius  de  cena  clientium  et  patroni. 
Synimetria  quaedam  eo  efficitur,  quod  primus  et  tertius  locus 
fusius,  alter2  paucis  tractatur.  Incipit  igitur  haec  saturae  pars 
(94 — 146)  ab  immoderato  divitum  luxu,  cuius  duo  genera  poeta 
profert:  aedificandi  furorem  et  gulam  insatiabilem  cum  /uovoyaylq 
coniunctam,  quae  vitia  avis  ignota  fuerint.  Deinde  v.  95  sq.  de 
sportula  dicere  sibi  proponit.  Petentes  inspiciuntur  et  evocantur, 
non  solum  pauperes  clientes  sed  etiam  Troiugenae.  Nunc 
exspectamus  fore,  ut  uterque  opponatur.  Sed  studio  contraria 
iuxta  ponendi  commotus  Iuv.  etiam  Troiugenas  alio  postponi 
fingit.  Primum  igitur  singulam  imaginem  in  evocatione  con- 
spiciendam  nobis  proponit  opponens  Troiugenis  libertinum 
quendam  divitem  (101 — 109),  deinde  (109 — 116)  libertinum 

1  Cf.  Sydow,  1.  c.  p.  28;  Friedlaender,  p.  49,  128;  Hartniann, 
1.  c.  p.  21.  —  Contrariam  partem  iure  obtinet  Reitzenstein;  1.  c,  p.  28; 
sed  iniuria  Iuvenalem  eruditos  tantum  et  carmina  pangentes  clientes  dicere 
existimat,  quod  poeta  nullo  loco  huius  quidem  saturae  indicat. 

2  Iniuria  igitur  Christ  Miinch.  Sitzber.  1897  versus  127 — 131  postea 
a  poeta  adscriptos  esse  censet. 

praeferri  indignatur,  tum  ad  priorem  oppositionem  reversus 
Troiugenarum  et  pauperum  clientium  rationes  indignationis 
plenus  comparat  (117 — 120),  postremo  (121 — 126)  rursus  singulas 
imagines  per  gradationem  (uxor  languida,  praegnas,  absens) 
profert,  quanta  avaritia  Troiugenae  sportulam  venentur  (cf.  v.  100 
vexant  limen)  describens.  Quam  apta  symmetria  sic  orta  sit, 
nemo  non  videt.  Ceterum  poeta  illum  libertinum  dicentem  fingit 
se  etiam  homines  ditissimos  opibus  superare,  quamquam  e.  v.  106 
colligi  potest  eum  ne  quadragesimam  quidem  partem  divitiarum 
Pallantis  possidere.  Gercke.  vir  doctissimus,  luvenalem  hic 
augendi  cupiditate  illa  abreptum  esse  censet.  Sed  mea  quidem 
sententia  hoc  non  solum  cupiditati  amplificandi  tribuendum  est. 
sed  aliqua  ex  parte  etiam  consilio  poetae  quippe  qui  libertinum 
etiam  aka£6va  esse  demonstrare  voluerit. 

V.  127  Iuv.  a  salutatione,  in  qua  sportula  distribuebatur. 
ad  alterum  clientium  officium  transit,  ad  comitatum  iam  v.  119 
(comites)  praeparatum.  Hartmann,  1.  c.  p.  26,  versus  127 — 131 
ad  salutatores  illos  nobiles.  non  ad  clientes  dominum  in  forum 
comitantes  pertinere  putat.  Haec  sententia  primo  obtutu  novitate 
magis  quam  veritate  arridet.  Nam  si  paulo  accuratius  respicis 
totam  hanc  saturae  partem,  non  est  veri  simile  Iuvenalem  in 
misera  clientium  condicione  depingenda,  quod  ad  propositum 
semper  redit  (cf.  v.  100  sq.,  117 — 120,  132  sqq.),  quo  ordine 
diei  nobiles  utantur,  exponere;  aptissime  dicit  pauperes  clientes 
a  nobilibus  aemulis  in  sportulae  distributione  premi  et  hoc 
fusius  tractat,  sed  cur  dicat  de  nobilium  negotiis  forensibus. 
quae  quid  iniqui  clientibus  divitis  patroni  afferant  equidem 
non  video? 

Concludit  poeta  hanc  partem  atque  simul  ordinem  diei 
cenam  clientium  cum  cena  patroni,  ad  quam  illi  a  foro  lassi 
reversi  non  invitati  sunt,  comparans.  Defertur  igitur  poeta 
ordinem  diei  sequens  re  ipsa  rursus  ad  luxuriam  et  gulositatem 
cum  juovocpayia  coniunctam,  unde  initium  cepit  v.  94  sq.;  seci 
aedificandi  furoris  loco  hic  in  transccrsu  perstringit  insanum 
mensarum  pretiosarum  luxum.  Vv.  142 — 146  Iuv.  sibi  satisfacit 
poena  divitis  addita,  cuius  subita  morte  apte  altera  pars  finitur. 

Stegemann.  2 

Perorationis  (vv.  147 — 171)  initium  arctissime  cohaeret  cum 
alterius  partis  sententia,  qua  numquam  vitiorum  copiam  uheriorem 
fore  poeta  profitetur  (v.  87).  luvenali  quidem  satis  ampla 
materia  data  est  ad  vitia  perstringenda,  quae  in  praecipiti 
steterunt;  sed  ab  interlocutore  quodam,  quo  Lucilius  quoque 
et  Horatius  et  Persius  usi  sunt,  hoc  propositum  valde  peri- 
culosum  esse  sibi  persuaderi  fingit,  postquam  rursus  scelerum 
inique  triumphantium  (v.  158  sq.;  cf.  totam  priorem  partem 
saturae)  et  carminum  epicorum  (v.  162 sqq.;  cf  exordium  et 
vv.  51sqq.)  mentionem  fecit,  quae  carmina  cur  spernat  saturasque 
potius  scribat  hac  prima  satura  exponit.  Poetae  igitur  arte 
factum  est,  ut  quasi  singula  momenta  cognoscere  possimus,  quae 
Iuvenalis  in  consilio  capiendo  saturas  scribendi  ,.in  illos,  quorum 
FJaminia  tegitur  cinis  atque  Latina*'  animo  percurrit.  Nam 
exordio  demonstrat  in  universum  se  poematibus  componendis 
assiduas  poetarum  declamationes  ulcisci  velle,  maxima  parte 
saturae,  cur  non  alia  poemata  sed  saturas  scribat,  peroratione, 
cur  mortuos  tantum  perstringat;  consilium  igitur  suum  angusti- 
oribus  semper  finibus  restringit. 


Satura  II. 

Secunda  satura  Iuvenalis  perstringit  virorum  foedissimam 
mollitiam,  libidines  impudentiamque  (cf.  v.  47),  qui  muliebria 
patiuntur  et  faciunt,  cum  pristinam  virtutem  et  philosophorum 
habitum  atque  tristitiam  simulent.  Hoc  quidem  primi  tres 
versus,  qui  propositionis  vice  funguntur,  indicant,  quibus  poeta 
se  in  eos  „qui  Curios  simulant  et  Bacchanalia  vivunt"  invec- 
turum  esse  profitetur.  Sed  videamus,  quatenus  sibi  in  hoc 
proposito  constiterit. 

In  duas  partes  hanc  saturam  dividere  possumus,  quas 
epilogus  (vv.  149 — 179)  sequitur.  Priore  parte  (vv.  1 — 63) 
Iuv.  nobis  depingit  eos,  qui  Stoicae  quidem  virtutis  speciem 
cum  in  habitu  tum  in  verbis  prae  se  ferunt  ceterorumque  vitia 


—    19  — 

acriter  castigant,  sed  revera  molles,  effeminati  tnrpissimisque 
libidinibus  dediti  sunt.  Hos  viros  nobiles  esse  e.  gr.  Friedlaender 
contendit;  sed  e  verbis  Iuvenalis  (Curios  simulant,  fictos  Scauros) 
hoc  concludi  non  potest  (cf.  Mart.  VII  58).  In  quos  partim  ipse 
(vv.  1 — 35)  partim  Laroniae  ore  usus  vehementer  invehitur.  Cum 
Laroniae  verbis  perterriti  Stoicidae  se  defendere  non  audeant, 
poeta  ipse  in  altera  parte  (vv.  64 — 148 )  quattuor  exempla 
graviorum  etiam  vitiorum  profert.  Hic  quidem  revera  in  nobiles 
invehitur  (cf.  e.  gr.  v.  67,  99,  129,  145).  Ac  primum  quidem 
perstringit  Creticum,  qui  accusator  multiciis  indutus  frequen- 
tissimo  in  conventu  in  moechas  quasdam  perorat,  „acrem  et 
indomitum  libertatisque  magistrum."  Hic  igitur  non  iam  habitu, 
sed  verbis  tantum  Stoicam  virtutem  simulat.  In  secundo 
exemplo,  quo  orgia  Bonae  Deae  nobis  ante  oculos  ponit,  hos 
viros  effeminatos  ceterorum  vitia  castigare  et  virtutis  speciem 
prae  se  ferre  non  apertis  verbis  dicitur.  Sed  cum  Creticum 
horum  mollium  in  ordinem  aliquando  receptum  iri  dicat  et 
verbum  Bacchanalium  (v.  3)  ad  haec  potissimum  orgia  pertinere 
videatur,  facile  virtutis  simulationem  etiam  his  in  muliebrem 
morem  se  gerentibus  dabis.  In  duobus  „monstris"  (v.  143) 
quae  sequuntur  omnino  nihil  simulationis  invenimus.  Tantum 
igitur  statuere  possumus  Iuvenalem  inde  a  v.  82  non  iam  de 
virtutis  simulatione  loqui  atque  hoc  suo  iure;  nempe  priore 
parte  in  Stoicidas  invehitur,  qui  virtutem  nobilissimorum  illorum 
virorum,  Curiorum  et  Scaurorum,  simulant,  revera  autem 
muliebria  patiuntur  et  faciunt;  altera  parte  hos  minus  vitu- 
perandos  esse  (cf.  v.  65  sq.)  ostendit  quam  nobiles  ipsos,  qui 
non  modo  illa  exempla  virtutis  e  suo  ordine  orta  non  aemulentur, 
sed  multo  turpiora  illis  Stoicidis  committant.  Nam  mea  qui- 
dem  sententia  poeta  his  alterius  partis  exemplis  singula  Laroniae 
crimina  auget;  unguentorum  mollitiam  (v.  40 sq.)  vestium  per- 
lucentium  moliitia,  muliebria  virorum  studia  vv.  54 — 57  comme- 
morata  sacris  Bonae  Deae  sinistro  more  usurpatis,  pathicorum 
morbum  (v.  44,  58sqq.)  Gracchi  monstrosis  nuptiis  amplificans. 
Versus  quoque  143 — 148  a  criticis  vehementer  temptatos 
amplificationem  continere  versus  53  et  mulierum  exercitationibus 

2* 

athleticis  viros  iu  vera  arena  versantes  (cf.  sat.  VI  246 — 51) 
opponi  crediderim. 

Pars  I  (vv.  1  —  6  3).  His  in  universum  praemissis  ad 
singula  accedamus.  Priore  loco  (vv.  1  —  35;  partis  prioris 
poeta  accuratam  descriptionem  dat  turpissimorum  virorum 
Stoicae  virtutis  speciem  prae  se  ferentium.  Propositione  data 
vv.  1 — 3  versibus  4 — 15  quinque1  notas  profert  in  nulla  nisi 
in  prima  (v.  4)  nomine  numerali  utens.  E  quibus  quattuor 
extremae  artius  sunt  coniungendae  et  a  prima  secernendae,  in 
qua  sola  vera  natura  (indocti)  ante,  non  post  simulatam  (plena 
omnia  gypso)  ponatur.  Hae  quattuor  notae  sunt  tristitia  turpitudini 
et  hispida  membra  podici  levi  opposita,  rarus  sermo  et  coma  brevis, 
quae  opposito  carent.  Videmus  igitur  a  poeta  animi  et  corporis 
qualitates  alternas  positas  esse.  Deinde  luv.  viris  hoc  modo  notatis 
opponit  Peribomium;  cuius  vultum  contrarium  facit  tristi  illorum 
fronti  insuper  addens  novam  notam  incessus;  quibus  notis  accurate 
respondent  tristia  verba  (cf.  v.  9)  et  clunium  motus  Sexti. 
Sexto  commemorato,  qui  iniuria  in  Varillos  invehitur,  poeta 
adducitur,  ut  quo  quisque  malo  affectus  sit,  id  ab  eo  aliis  non 
obiciendum  esse  octo  exemplis  comprobet,  quorum  duo  priora 
corporis  vitia,  sex  posteriora  scelera  a  viris  in  re  publica 
versantibus  commissa  perstringunt.  Haec  sex  exempla  aliqua- 
tenus  ad  ordinem  temporis  disposita  sunt;  nam  a  temporibus 
Gracchorum  incipiens  Iuv.  ad  eventa  temporis  Ciceroniani 
transit  et  finit  enumerationem  secundo  triumviratu;  illas  autem 
quattuor  causas  ad  Oiceronem  pertinentes  ita  collocavit,  ut 
frustra  actas  (Milo,  Clodius)  iis  quae  prospere  evenerunt  (Verres, 
Catilina)  includeret.  Postremo  luv.  Domitiani  moechi  exemplum 
profert,  cui  cum  Clodio  moecho  adulterium  et  cum  Sexto 
pathico  virtutis  simulatio  communis  est.  Versibus  34  sq.  apte 
Iuv.  praeparat  verba  Laroniae  (36 — 63),  quae  fictos  Scauros 
contemnit  et  castigata  remordet. 

Alter  locus  cum  priore  coniunctus  est  lege  Iulia,  quam 
Domitianus  renovavit,  Stoicus  quidam  desiderat.  Huic  Stoico 
Laronia  respondet  avTixaxrjyogla   usa  et  eum,  post  ironicam 

1  Tres  tantum  esse  notas  falso  GylliDg  dicit  (1.  c.  p.  17). 

laudem1  se  revocans  (v.  40  sed  tamen),  unguendi  mollitiae 
convincit  (36 — 42),  deinde  verba  eius  respiciens,  qui  feminis 
adulterandi  studium  opprobrio  dedit  (v.  37),  viris  paedicandi 
libidinem  obicit.  Tum  sequitur  ovyxQioig  mulierum  et  virorum 
(vv.  44 — 57);  bis  Iuv.  eos  inter  se  opponit,  primum  certis 
nominibus  usus,  tum  in  universum:  mulieres  aut  lambuntur  a 
feminis  aut  lambunt,  sed  non  utroque  morbo  pallent,  viri  autem 
et  paedicantur  et  paedicant;  mulieres  non  virorum  studia  usur- 
pant  (iudicium,  iurisprudentia,  forum,  ars  athletica),  sed  viri 
muliebria  faciunt  (lanam  trahere,  filum  torquere).  Postremo 
Laronia  exemplum  dat  mariti  pathici  (vv.  58 — 61),  qui  uxorem 
suam  neglegit,  et  interrogatione  (v.  62)  atque  sententia  generali 
orationem  suam  concludit.  Oeterum  eodem  modo,  exemplo  et 
interrogatione,  poeta  finit  priorem  locum  (cf.  vv.  29 — 35). 

Pars  II  (64 — 148).  Altera  parte  poeta  confirmare  vult 
Laroniae  in  viros  crimina  quattuor  exemplis  allatis,  quae  gradatim 
ad  cumulum  ascendunt;  quorum  primum  et  extremum  singula 
facta  et  palam  conspicienda  nobilium  virorum  describunt,  qui 
omni  pudore  adeo  carent,  ut  perlucente  toga  vel  sola  tunica 
vestiti  populo  se  ostendant,  hic  in  amphitheatro  ille  in  foro. 
Altera  duo  exempla  quae  media  sunt  interposita,  maiores  et 
secretos  apparatus  sacrorum  et  nuptiarum  nobis  ante  oculos 
ponunt;  in  his  poeta  virorum  libidines  perversas  castigat. 
Praeterea  duo  priora  exempla  ad  Creticum,  duo  posteriora  ad 
Gracchum  referuntur.  Ita  totius  huius  partis  oeconomiam  ad- 
umbramus.  Hoc  sane  concedendum  est  quartum  exemplum  a 
ceteris,  quae  omnia  mollitiam  quandam  perstringunt,  abhorrere 
et  impudentiam  tantum  castigare.  Tamen,  cum  aliquo  modo 
primo  exemplo  respondeat,  non  plane  a  saturae  proposito  est 
alienum.  Iniuria  igitur  Ribbeck  (1.  c.  p.  104)  et  G-ylling  (1.  c. 
p.  17  sq.)  versus  143 — 148  eiciunt;  neque  iis  assentiri  possum, 
qui  hos  versus  defendunt  digressionis  commodo  auxilio  atque 
in  Iuvenale  saepius  usurpato  usi,  velut  Lupus   (1.  c.  p.  27), 

1  Ad.  v.  38  „felicia  tempora,  quae  te  moribus  opponunt"  conferas 
quaeso  Prop.  II  32,  43  „0  nimium  nostro  felicem  tempore  Romam,  si  contra 
mores  una  puella  facit." 


—    22  — 


Schoenaich  (1.  c.  p.  25 sq.),  Smit  (1.  c.  p.  22).  Sed  haec  hactenus; 
postea  alia  adicienda  sunt. 

Nunc  in  singula  quaedam  inquiramus.  Ac  primum  quidem 
de  v.  76  pauca  dicam,  qui  ab  editoribus  nondum  recte  est 
enarratus.  Nam  Weidner  e  verbis  „quaero  an  deceant  multicia 
testem"  concludere  videtur  Creticum  testem  esse  nec  non  Fried- 
laender  hunc  versum  ad  Creticum  pertinere  putat,  sed  Creticum 
accusatorem  esse  (cf.  v.  67 sq.  perores  in  Proculas)  non  ignarus, 
testem  exempli  gratia  electum  esse  censet  ex  omnibus  viris, 
qui  in  iudiciis  versantur.  Sed  haec  verba  non  ad  Creticum 
refereuda,  sed  cum  antecedentibus  arte  sunt  coniungenda;  nempe 
Iuv.  per  tres  gradus  honoris  descendit:  a  magistratu  (cf.  v.  72: 
leges  ac  iura  ferentem)  ad  iudicem,  a  iudice  ad  testem;  in  his 
omnibus  talem  habitum  esse  vituperandum,  nam  ne  testem 
quidem  multicia  decere.  Deinde  sequitur  descriptio  sacrorum 
Bonae  Deae,  cum  priore  exemplo  artiflciose  coniuncta  non  solum 
gradatione  (foedius  v.  82),  sed  etiam  flctione  Creticum  in  horum 
mollium  ordinem  aliquando  receptum  iri.  Orgia  primum  in  uni- 
versum  describit  (vv.  83 — 92)  tres  res  notans:  habitum  muliebrem, 
sacrificia,  morem  mulieres  excludendi.  Deinde  primam  notam, 
habitum  delicatum  et  muliebrem,  fusius  tractat  tres  ex  numero 
horum  effeminatorum  nobis  ante  oculos  ponens  (vv.  93 — 101). 
Tertii  speculo  cum  Othonis  comparato  parva  digressione 
vv.  102 — 109  mollitiam  Othonis,  summi  ducis,  irridet.  Tum,  quasi 
nihil  interiecisset,  ad  generalem  descriptionem  rediens  turpem 
loquendi  libertatem  castigat  et  postremo  sacrorum  antistitem, 
senem  fauaticum,  depingit,  quem  effectus  causa  in  flne  collocavit. 

Versibus  115  sq.  poeta  apte  transit  ad  gravius  genus  vitiorum, 
nuptias  virorum  cum  viris  (vv.  117 — 142).  Sententiam  huius 
interrogationis  Gylling  (1.  c.  p.  19)  recte  mihi  sic  expressisse 
videtur:  ,,Quin  isti  nefarii  prorsus  desinunt  esse  viri,  .quoniam 
festa  mulierum  in  honorem  Bonae  Deae  libentissime  imitantur? 
Nam  revera  eos  usque  eo  audaciae  procedere  videmus,  ut 
tamquam  feminae  nubant."  Ac  primum  quidem  describuntur 
Gracchi  cum  cornicine  nuptiae  (vv.  117 — 132),  cum  luv.  alternis 
vicibus  singulas  nuptiarum  res  profert  (v.  119sq.  124,  129)  et 


indignationem  snam  effundit  (120—123,  125—128,  130—132). 
Friedlaender  has  uon  fuisse  veras  nuptias,  sed  Gracchum  in 
spectaculo  tantum  sponsae  partes  suscepisse  existimat;  quod  si 
ita  esset,  re  vera  hic  locus  cum  sequente,  qui  est  de  Graccho 
gladiatore.  meiius  consentiret.  Nam  eodem  modo  in  satura 
octava  eis  nobilibus,  qui  in  scaenam  prodeunt,  per  gradationem 
adiunguntur  nobiles  gladiatores.  Quamquam  igitur  Friedlaenderi 
sententia  primo  obtutu  arridet,  tamen  reicienda  est.  Nam  si 
Iuv.  nuptias  nihil  nisi  spectaculum  fuisse  dicere  voluisset,  hoc 
declarandum  verbis,  non  divinationi  relinquendum  erat.  Huc 
accedit.  quod  vix  in  scaena  „ingens  cena*'  sedere  potuit.  Sed 
Iuvenalem  de  veris  nuptiis  cogitasse  insuper  luce  clarius  fit 
versibus  qui  sequuntur  132 — 142.  Gracchi  enim  exemplum 
augens  vv.  132 — 136  de  talibus  nuptiis  palam  homines  colloqui 
et  optare,  ut  in  acta  referantur,  poeta  adicit.  Postremo  nuben- 
tium  tormentum  commemorat,  quod  partu  maritos  retinere 
nequeant  (vv.  137 — 142).  In  hoc  Iuvenalem  incidisse  non 
mirum;  nam  Bona  Dea,  cuius  secreta  supra  descripserat, 
fecunditatem  feminis  praebere  putabatur  et  matrimonia  a  Romanis 
inibantur  liberorum  tantum  procreandorum  causa. 

De  quarto  exemplo  Gracchi  gladiatoris  nonnulla  iam 
diximus.  Antecedentibus  adiungitur  gradationis  forma,  in  qua 
multi  critici  offenderunt.  Certe  nos  virorum  cum  viris  nuptias 
foediore  facinore  superari  non  posse  putamus.  Sed  recte 
Mosengel  (1.  c.  p.  13  sq.)  dicit  poetam  vv.  117 — 142  in  vitium 
domesticis  parietibus  inclusum  invehi,  versibus  qui  sequuntur 
insectari  vitium  in  publicum  prodiens.  Praeterea  in  nuptiis 
Gracchus  longo  habitu  et  flammeo  est  velatus,  in  amphitheatro 
nudus  est  et  sine  galea,  ut  ab  omnibus  cognosci  possit.  Hoc 
certe  tenendum  est,  Iuvenali  Gracchum  gladiatorem  maius 
..monstrunr'  esse  magisque  a  naturae  ordine  abhorrere  visum 
esse  quam  Gracchum  sponsam. 

Epilogus,  quo  poeta  ad  simulatam  virtutem,  unde  pro- 
gressus  erat,  non  redit,  in  duas  partes  est  dividendus.  In  priore 
(vv.  149 — 158)  luv.,  qui  iam  v.  3,  35,  72sqq.  veterum  Roma- 
norum  mentionem  fecit,  exponit,  quid  clarissimorum  Roma- 

norum  umbrae,  verae  virtutis  exempla,  de  talibus  turpissimis 
advenis  sentiant.  Atque  heroas,  quos  laudat,  ita  disposuit.  ut 
primis  quattuor  nominibus  victorias,  duobus  extremis  clades 
significet.  His  sex  nominibus  quinque  potissimum  bella  notantur: 
Curio  et  Fabricio  Tarentinum,  Scipiadis  et  Cannis  secundum 
et  tertium  Punicum,  Camillo  et  Cremera  Veientinum  et  Gallicum. 
luv.  autem  bina  illa  nomina,  quae  idem  bellum  aut  idem  fere 
tempus  significant,  minime  coniunxit,  sed  hoc  potius  ordine 
utitur:  Tarentum  —  Carthago  (II.  et  III.J,  Tarentum  —  Veii 
(et  Galli),  Veii  —  Carthago  (II.).  A  medio  igitur  bello  bis  in- 
cipiens  primum  ad  recentius  bellum  progreditur,  deinde  illa 
vetustatis  bella  repetit  et  postremo  totum  iuter  bella  maximo 
intervallo  separata  temporis  spatium  complectitur.  Hoc  ordine 
poeta  consequi  vult,  ut  revera  ,,tot  bella*'  esse  videantur.  Altera 
parte  (vv.  159 — 170)  Romanorum  turpitudini  integritatem  popu- 
lorum  subactorum  opponit,  quod  —  alio  quidem  modo  —  iam 
v.  108  sq.  fecit,  et  mores  hominum,  qui  ex  aliis  terris  Romam 
venerint,  corrumpi  Zalacis  exemplo  pueri  pro  obside  missi 
ostendit.  Ceterum  miror  recentiores  editores,  e.  gr.  Leonem, 
in  versibus  166 — 170  enarrandis  rectam  et  perlucidam  inter- 
pretationem  veterum  editorum  sequi  noluisse.  Nempe  hoc  modo 
hic  locus  interpretandus  est:  Obsides  (subiectum  enim  verborum 
..mittentur" 1  et  ,.referunt;'  item  ac  subiectum  verbi  ,.fiunt"  ex 
obside  v.  166  nominato  facile  suppleri  potestj,  si  mora  longior 
urbem  eis  indulsit,  tam  corrupti  et  salaces  fient,  ut  non  unquam 
(sic!)  amatore  carere  velint,  simulque  exuent  patrium  cultum 
a  muliebribus  moribus  abhorrentem  (mittentur  =  omittentur). 
Utramque  rem,  et  mores  corruptos  et  cultus  mutationem,  poeta 
v.  170  brevi  comprehendit,  cum  obsides  ,.praetextatos  mores" 
Artaxata  referre  dicit.  Non  igitur  est,  quod  cum  Housmano 
post  v.  169  hanc  sententiam  excidisse  putemus:  sument  muliebres 
Romauosque  cultus;  nam  novus  puerorum  cultus  verbo  ,.prae- 
textatos-  satis  aperte  significatur. 

1  Non  amator  subiectum  est;  cf.  simiiem  locum  sat.  VI,  365,  1  sqq. 
(professus  obscaenum,  permittunt). 

Satura  III. 

Tertia  saturaluv.,  quae  incommoda  Romae  houesto  simulque 
pauperi  homini  perferenda  sint,  vividis  coloribus  depingit  Um- 
bricium  quendam  ea  incommoda  causas  proferre  fingens,  cur 
Roma  Cumas  emigret. 

Caput  saturae  indicatur  versibus  6 — 9  et  21 — 24  et  scite 
poeta  sic  instituit,  ut  Umbricium  non  omnia  incommoda  pro- 
positione  enumerantem  induceret,  sed  maximas  duas  saturae 
partes  significans  alteram  causam  versibus  6—9  ipse  comme- 
moraret,  primam  ab  Umbricio  versibus  21 — 24  adumbrari  faceret. 
Minime  igitur  assentiri  possum  Gyllingio  vv.  6 — 9  iniquo  aliquo 
casu  et  inepte  a  poeta  esse  insertos  dicenti  (1.  c.  p.  25).  Atque 
quae  vv.  6 — 9  indicantur  inde  a  v.  190  usque  ad  v.  314  tractantur 
ordine  paulum  mutato:  lapsus  tectorum  assidui  vv.  190 — 196, 
incendia  vv.  197 — 231,  mille  pericula  saevae  urbis  vv.  232 — 314. 
Quod  Gylling  miratur  Iuvenalem  de  recitationibus  postea  non 
disputare  (cf.  tamen  v.  42),  hoc  mihi  quidem  mirum  non  videtur. 
Nempe  ut  saepius1  enumerationem  finit  poeta  festive  aliquod 
et  anQoodoxrjxoyg  dictum  adiciens;  praeterea  Iuv.  vv.  5 — 9  de 
se  ipso  loquitur  et  exponit,  cur  vel  Prochytam  Suburae  prae- 
ponat;  poetarum  igitur  recitationes  ad  Iuvenalem  tantum,  non 
ad  Umbricium,  pertinent.  In  versibus  autem  21 — 24  verba 
„artibus  honestis  nullus  in  urbelocus,  nulla  emolumenta  laborum" 
ad  totam  priorem  partem  (vv.  21 — 189)  pertinent2,  cum  verba 
quae  sequuntur  „res  hodie  minor  est  here  quam  fuit  atque 
eadem  cras  deteret  exiguis  aliquid"  ad  versus  potissimum 
164 — 189  referenda  sint,  quibus  caritas  rerum  victusque  sump- 
tuosus  describitur. 

flis  praemissis  iam  satis  firmum  nobis  fundamentum  iecisse 
videmur,  in  quo  totam  huius  saturae  dispositionem  exstruamus. 
lam  supra  obiter  significavi  saturam  in  duas  partes  dividendam 

1  Cf.  Hartni.,  1.  c.p.  46  adn.  1. 

*  His  igitur  verbis  non  propositio  minoris  loci  (vv.  21 — 57)  datur, 

cuius  propria  propositio,  quam  sequens  locus  habet  (v.  58sqq.),  non  exstat, 
sed  totius  primae  partis  (vv.  21 — 189). 

esse.  Atque  prima  parte  demonstratur  honestos  homines  atque 
eosdem  pauperes  nullo  modo  Romae  emergere  posse,  altera  hoc 
discrimine  inter  pauperes  honestos  et  inhonestos  non  facto  quae 
varia  pericula  die  noctuque  pauperibus  in  universum  immineant 
poeta  ostendit.  Hanc  saturae  rationem  non  perspexit  Gylling, 
qui  vv.  21 — 57  homines  honestos,  sive  pauperes  sive  divites  sint, 
opponi  inhonestis,  ceteris  versibus  pauperes  divitibus  dicit 
(1.  c.  p.  24).  Nempe  vv.  29 — 40  poeta  loquitur  de  hominibus 
pauperibus,  qui  inhonestis  artibus  „magna  ad  fastigia  rerumu 
pervenerunt,  atque  inde  a  v.  41  artes  enumerat,  quibus  pauperes 
Romae  emergere  et  divitibus  placere  possint,  nisi  forte  divites 
mandata  adulteri  ad  nuptam  ferre  putas.  Hos  pauperes  autem 
in  prima  parte  etiam  honestos  intellegi  se  velle  poeta  ipse 
signirlcat  saepius  ad  hoc  propositum  rediens;  velut  inhonestos 
Syros  et  Graecos  opponit  vv.  60 — 68,  76 sq.,  104 — 108  (cf. 
v.  41sq.),  109sqq..  113  (cf.  v.  49sq.)  aut  lenonum,  praeconum, 
gladiatorum  pueros  vv.  155 — 158  nec  non  versibus  137,  164  sq., 
189  hoc  indicare  mihi  videtur. 

Quoniam  de  totius  saturae  ratione  disputavimus,  singula 
quaedam  addamus;  nam  multum  iam  Hartmann  profecit  in 
sententiarum  cursu  enarrando. 

V.  69  sq.  Iuv.  profert  sex  nomina  oppidorum  Graecorum, 
quorum  bina  coniungenda  sunt;  intericiuntur  enim  inter  duo 
oppida  Graecae  continentis  et  duo  oppida  Asiae  minoris  duae 
insulae,  quarum  altera  ad  continentem  altera  ad  Asiam  pertinet. 
Yv.  73 — 80  Iuv.  ostendit  Graecos  omnes  artes  factitare;  nam 
,,grammaticus  rhetor  geometres  pictor  aliptes  |  augur  schoeno- 
bates  medicus  magus,  omnia  novit  |  Graeculus  esurieus".  Qua 
in  enumeratione  initio  grammaticum  et  rhetorem,  in  fine  medi- 
cum  et  magum  coniunxit;  ceteras  artes  sine  ordine  profert,  ut 
quam  plurimae  esse  videantur.  Schoenobati  potissimum  per 
gradationem  addit  Graeculum  in  caelum  euntem,  cuius  rei 
exemplum  profert  Daedalum. 

V.  86  Iuv.  formula  „quid,  quod"  proprie  rhetorica  transit 
ad  adulationem  (86—91)  et  assentationem  (100—103)  Graecorum 
describendam,  quas   artes  inter  se  coniungit  singulari  eorum 

arte  ludicra,  qua  ut  sibi  credatur  efficiunt1  (92 — 100).  Adulandi 
sollertiam  eorum  quattuor  exemplis  illustrat,  quorum  primo 
animi,  ceteris  corporis  potius  qualitates  laudantur.  His 
respondent  quattuor  exempla  assentationis,  quae  sic  disposuit, 
ut  contraria  opponerentur  (risus  —  lacrimae,  bruma  —  aestus). 

Optime  poeta  ab  obscaenis  rebus  v.  107sq.  commemoratis 
transit  ad  libidines  Graecorum.  Familiam,  in  quam  Graeculi 
grassantur,  poeta  in  feminas  et  viros  dividit  avia  addita  cetera 
augens.  Sed  quod  Hartmann  1.  c.  p.  40  familiam  per  vim 
corrumpi  existimat,  ego  quidem  singulari  potius  insinuandi  arte 
hoc  fleri  censeo,  cum  vis  proposito  Graeculorum,  qui  secretis 
compertis  magnarum  domuum  viscera  fieri  volunt,  obesse 
videatur.  Postquam  praecedenti  gradationi  (Graeci  sollertes 
69  —  85,  adulatores  86  —  108,  libidinosi  109  —  113)  Stoico 
delatore  nominato  (114 — 118)  cumulum  attulit,  vv.  119  — 125 
flnem  totius  huius  loci  adiungit  apte  nomina  quaedam  Graecorum 
proferens  ut  initio  (v.  69 sq.)  oppidorum.  Per  ironiam  Romano 
opponuntur  Graeci,  quos  vel  nobilissima  nomina  commendant. 
Weidner  haec  nomina  e  libro  quodam  a  luvenale  petita  esse 
existimat;  sed  mea  quidem  sententia  poeta  ea  potissimum 
nomina  elegit,  quae  reguum  horum  hominum  significarent  (Proto- 
genes,  Diphilus,  Hermarchus). 

Vv.  126 — 189  sequitur  tertius  locus  ut  secundus  quadri- 
pertitus  (126—136,  137—146,  147—163,  164—189),  quo  quae 
detrimenta  pauperi  e  pecuniae  potentia  atque  auctoritate 
accidant  exponitur.  Atque  aptissime  Iuv.,  cum  clientium  modo 
v.  125  mentio  sit  facta,  ab  alio  clientelae  incommodo  incipit  e 
nobilibus  Romanis  oriente,  qui  clientis  merita,  sc.  salutationem 
et  comitatum,  imminuunt  ita  se  abicientes,  ut  nummorum  nitore 
adducti  ipsi  quoque  salutatores  fiant  aut  divitis  adulteri2  servum 
prosequantur3  (126—134). 

1  Bergmuellero  (1.  c.  p.  431)  vv.  93sqq.  antecedentia  in  v.  92  probari 
neganti  assentiri  non  possum. 

2  Hoc  versu  132  sq.  sententiam  quae  inest  v.  140  leviter  iam  antea 
significari  recte  Bergmueller  1.  c.  monet. 

3  Iniuria  igitur  Hartm.  L.  c.  p.  58—60  w.  126—130  et  131—136 
duas  esse  egressiones  dicit;  nempe  optime  hi  versus  cum  huius  loci  pro- 

Ceterum  neque  editores  neque  Hartmann  L  c.  p.  55 
v.  184  sqq.  mihi  recte  enarrasse  videntur;  hoc  potius  modo 
versus  interpretandi  sunt:  Primum  clientes  servos  pecunia 
corrumpere  debent,  ut  ad  superbos  patronos  salutandos,  e 
quibus  e.  gr.  nominantur  Cossus  etVeiento,  omnino  admittantur: 
deinde  (gradatio!)  admissis  accidere  potest,  ut  iterum  pecuniam 
„cultis  servis"  solvere  cogantur  atque  id  pro  libis,  quae  impudici 
patroni  (pronomina  enim  ille  et  hic  non  ad  Cossum  et  Veien- 
tonem  referenda  sunt)  barbae  vel  crinis  depositionem  amati 
celebrantes  coqui  iusserunt. 

In  altera  parte  (190 — 314)  de  variis  urbis  periculis  agitur, 
quae  pauperibus  in  universum  imminent;  ad  haec  pericula, 
quae  vv.  7 — 9  significavit,  Iuv.  nunc  subito  transit  omni  iunc- 
tura  omissa,  nisi  quod  ruris  et  Romae  oppositionem  vv.  169—179 
incohatam  persequitur.  Atque  si  res  ipsas  spectamus,  primo 
obtutu  haec  pars  tripertita  esse  videtur:  nam  primum  de  aedium 
periculis  (191—231),  deinde  (232—267)  de  vicorum  tumultu 
atque  turba  commeantium,  postremo  (268 — 314)  de  variis 
periculis  noctis  poeta  loquitur.  Sed  si  internam  potius  rationem 
disponendi  consideramus,  dispositionem  esse  multo  artificiosiorem 
totamque  hanc  partem  simul  bipertitam  esse  cognoscimus. 
Nam  vv.  190 — 231  quae  pericula  domi  pauperibus  impendeant 
eosque  somno  privent  (vv.  196 — 198)  exponit,  versibus  autem 
239—314  quae  ambulantibus  die  (239—267)  vel  noctu  (268 
— 314  accidant.  Inter  has  duas  partes  Iuv.  aptissime  inseruit, 
facilius  ut  transiret,  versus  232 — 238,  qui  si  rem  spectas  cum 
sequentibus  (de  vicorum  tumultu)  sunt  coniungendi,  sin  senten- 
tiarum  processum  modo  commemoratum,  nocturno  ruinarum  et 
incendiorum  metui  alteram  causam  adnectunt,  cur  pauperes 
domi  dormire  nequeant.  Haec  vero  dispositio  disturbatur  ab 
eo,  qui  cum  Hartmanno  (1.  c.  p.  53)  vv.  302 — 308  de  periculis 
esse  arbitratur,  quibus  domi  petuntur  urbani.  Hanc  ad  senten- 
tiam  Hartmann  adductus  esse  videtur  falsa  versuum  302—305 
interpretatione.    Nam  ne  furem  effractarium  hunc  spoliatorem 

posito  consentiunt.  Sane  ingenuorum  filius  pauperi  non  aemulus  est,  sed 
ut  praetores  salutationis  meritum,  sic  hic  comitandi  imminuit. 

intellegeret,  vel  ^imiles  loci  a  Mayore  laudati  eum  prohibere 
debebant  (Tibull.  I  2,  24 sq:  en  ego  cum  tenebris  tota  vagor 


in  obit.  Maecen.  v.  27 sq:  num  tibi  non  tutas  fecit  in  urbe  vias? 
nocte  sub  obscura  quis  te  spoliavit  amantem?  quis  tetigit 
ferro.  durior  ipse,  latus?).  Yerbis  autem  ,.clausis  domibus, 
postquam  omnis  ubique  flxa  catenatae  siluit  compago  taberuae" 
poeta  tempus  tantum  significat,  quo  spoliatus  auxilium  iam  non 
sperare  potest. 

In  enumeratione  earum  rerum,  quas  diviti  opitulandi 
studiosi  adferunt  v.  215sqq.,  poeta  in  initio  (marmora,  impensae) 
et  in  fine  (argentum)  opes  od  novas  aedes  exstruendas  maxime 
necessarias,  in  medio  res  ad  aedes  ornandas  idoneas  posuit 
(statuas  marmoreas  et  aeneas,  alia  ornamenta,  forulos  libris 
refertos  dimidiaque  Minerva  exornatos).  Hartmanno  (1.  c.  p.  58), 
qui  oppositionem  inter  vilem  Codri  suppellectilem  et  pretio- 
sissima  illa,  quae  Asturico  diviti  dono  donantur,  ad  singula 
persequi  vult,  in  libris  et  forulis  quidem  assentior;  hic  addere 
mihi  liceat  luvenalem  pauperem  libellos  ipsos,  divitem  extera 
potius  ornamenta  maioris  aestimantem  induxisse  mihi  videri. 
Totam  hanc  de  aedium  periculis  partem  poeta  concludit  consilio 
Umbricii  rus  migrandi,  ubi  minoris  et  melius  habitetur  (cf  v.166); 
haut  inepte  igitur  finis  huius  loci  (223 — 231)  ad  initium 
(v.  190  sqq.)  redit,  cuius  quattuor  oppidis  hic  tria  alia:  Sora, 
Frusino.  Frabateria  adduntur. 

Secundus  locus  in  vicorum  tumultu  atque  turba  comme- 
antium  versatur.  Atque  primum  poeta  id  incommodum  exponit, 
quod  noctu  viarum  strepitu  pauperibus  affertur,  insomniam; 
de  horum  versuum  (vv.  232 — 238)  ratione  iam  supra  est  dispu- 
tatum,  sed  nunc  nonnulla  addenda.  Facile  Iuv.  ad  hos  versus 
transit  oppositionis  opera:  nempe  opponit  domui  ruri  emptae 
meritoria  urbis  (quae  quidem  altera  ex  parte  divitum  aedibus 
contraria  facit),  sanis  et  uberrimis  ruris  fructibus,  quibus  pauper 
contentus  et  felix  vivere  potest,  miserum  victum  urbanorum 
pauperum,  quo  aeger  factus  ,.plurimus  moritur."    Hoc  noctis 

incommodo  praemisso  Iov.  ad  ea  incommoda  atque  pericula 
transit  vividis  coloribus  depingenda,  quae  pauperem  exspectant 
in  vicorum  tumultum  se  immiscere  ausum.  Atque  rursus  divitem 
pauperi  opponit,  utrumque  salutandi  officio  fungi  velle  fingens, 
divitem  scilicet  post  longum  placidumque  soporem,  pauperem 
post  noctem  insomnia  actam.  Haec  latens  sententia  ad  trans- 
eundum  satis  fuisset;  sed  poeta  etiam  alteram  iuncturam  aperte 
inseruit  et  divitem  in  lectica  quoque  somnum  continuare  posse 
adicit.  Nam  cum  dives  per  multitudinem  securus  vehatur 
,.cedente  turba"  et  celeriter,  pauperi  properanti  varia  incommoda 
imminent,  quae  poeta  enumerat  a  levioribus  incommodis  per 
gradationem  ad  capitis  pericula  ascendens.  Atque  vide  quanta 
arte  singula  inter  se  opposuerit.  Unda  prior  properanti  obstat, 
populus  qui  sequitur  lumbos  premit  (243 — 245).  Supra  ictus 
cubitorum  variarumque  rerum  patitur,  infra  luto  aspergitur  et 
calcatur  (245—248). 

Brevis  epilogus,  cuius  initium  (v.  315)  rhetoricam  finiendae 
explicationis  artem  redolet1,  ad  exordium  redit  (cf.  v.  316  sq. 
cum  v.  10  sq.). 


Satura  IV. 

Quarta  satura  viris  doctis  satis  largam  quaerendi  materiam 
praebuit;  acerrima  enim  censura  a  criticis  vexati  sunt  versus 
1 — 36,  e  quibus  quale  iudicium  de  tota  satura  faciendum  sit, 
pendet.  Ne  nunc  quidem  de  hac  quaestione,  possitne  defendi 
integritas  totius  saturae  an  primi  36  versus  a  sequentibus  omnino 
seiungendi  sint,  viri  docti  ad  finem  dubitationis  expertem  venerunt. 
Ribbeck  (1.  c.  p.  76sqq.)  hos  versus  spurios  esse  iudicavit. 
Gylling  (1.  c.  p.  40sqq.)  versus  1 — 27  Iuvenali  esse  tribuendos, 
sed  non  cum  sequentibus  coniungendos  censet  eosque  vestigia 
dicit  saturae  cuiusdam  a  Iuvenale  in  Crispinum  olim  incohatae 
sed  non  perfectae;  versus  autem  28sqq.  aprimo  editore  Iuvenalis 
esse  additos.   Weidner  versus  1 — 36  non  damnat,  sed  partem 


1  Cf.  Bergm.  1.  c.  p.  433. 

incohatae  saturae  (vv.  1 — 33)  versibus  34 — 36  casu  quodam 
infelici  cum  sequentibus  esse  coniunctam  censet.  Contrarias 
autem  partes  primus  sumpsit  Naegelsbach  1.  c.  p.  469  sqq.  et 
saturam  esse  simplicem  et  unam  docere  conatus  est;  nam  cum 
prior  pars  in  aulici  cuiusdam  descriptione  versetur,  altera 
explicari,  quomodo  tam  abiecti  homines  libidini  arbitrioque 
imperatoris  inserviant.  Huius  pedisequi  exstiterunt  Bergmueller 
(1.  c.  p.  410),  Gercke  (Gott.  gel.  Anz.  1896,  p.  981),  Christ 
(Sitzgsber.  d.Miinch.  Akad.  1897,  p.  127),  Schanz  (hist.  litt.  Rom. 
YIII  2,  23,  p.  204  adn.  1);  Mayor  quoque  cum  taceat,  huius  partis 
esse  videtur.  Has  duas  sententias  inter  se  conciliabat  Fried- 
laeuder,  qui  initium  saturae  cuiusdam  a  Iuvenale  incohatae 
(vv.  1 — 27)  a  Iuvenale  ipso  vv.  28 — 36  cum  narratione  a  v.  37 
incipiente  esse  coniunctas  putat.  Equidem  hanc  saturam  esse 
simplicem  et  unam  mihi  persuasi.  Nam  quod  primis  viginti 
septem  versibus  totam  de  Crispino  saturam  promitti  dicunt, 
hoc  tantum  concedendum  est  Crispinum  a  ceteris  aulicis  mani- 
festo  distingui.  Quod  cur  a  poeta  sit  factum,  facile  potest 
explicari.  Animo  enim  poetae  Domitianum  eiusque  aulam  lepida 
illa  narratione  (vv.  37 — 149)  illustraturi  piscis  emptionem  Crispini 
obici  necesse  erat  ut  aliquid  consimile  et  idoneum,  quo  uteretur 
exordio,  praesertim  cum  sic,  quo  erat  gradationis  amore,  ab 
aulico  ad  imperatorem  ipsum  progredi  posset.  At  quaerat  quis 
atque  id  suo  iure,  cur  Iuv.  piscis  emptione  non  contentus  primis 
decem  versibus  scelestos  mores  Crispini  describat.  Possum 
hic  in  partem  vocare  legem  illam  poeticae  artis,  qua  mores 
alicuius  hominis  tum  uberius  depinguntur,  cum  lectoris  hoc 
comperire  maxime  interest:  sicut  postea  Montanum  tum  demum 
fusius  describi  videbimus,  cum  sententia  eius  victrice  studium 
lectoris  ad  eum  conversum  est,  sic  vice  versa  Crispinum  nostrum 
iam  antea  pluribus  verbis  depingit  poeta  in  exordio,  cui  piscis 
emptionem  Crispini  castigandam  tribuerat,  et  in  singulorum 
aulicorum  enumeratione  ei  mollitiae  notam  solam  inurit,  quod 
iam  in  prima  satura  (v.  26sqq.)  fecerat.  Sed  hoc  modo  res 
non  plane  absolvitur,  cum  luv.  piscis  quoque  emptione  sic 
utatur,  ut  rem  non  narret  in  modum  sequentis  consilii,  sed  in 

Crispinum  invehatur.  Itaque  alia  potius  causa  afferenda  erit 
ad  hanc  rationem  explicandam;  est  autem  causa  cum  poetica 
arte  Iuvenalis  arcte  cohaerens.  Nempe  Iuv.  certe  semper  studet, 
ut  vitia  et  scelera,  quae  perstringit,  suis  e  temporibus  hausisse 
videatur,  semperque  ita  loquitur,  tamquam  ii,  quos  carpit, 
etiamtunc  vixerint.  Ab  hac  usitata  ratione  longa  et  quasi  epica 
de  Domitiano  narratio  plane  abhorrebat.  Itaque  ne  hac  ratione 
omnino  spreta  legentes  minus  commoveat,  illi  narrationi  in- 
vectivam  praemittit,  qua  Crispinum  ut  vivum  perstringit.  Cadit 
igitur  Friedlaenderi  (cf.  ed.  p.  32  sq.)  sententia,  qui  Iuvenalem 
Crispino  non  solum  ut  peregrino  atque  Aegyptio,  sed  etiam 
propria  ira  offensum  fuisse  putat;  neque  enim  propria  ira 
scripsit  hanc  in  Crispinum  invectivam,  sed  consilium  poetae 
arti  accommodatum.  Non  scripsi  haec  ut  vellicarem  virum  de 
Iuvenale  meritissimum;  sed  illa  admodum  vaga,  quae  vir  ille 
doctissimus  e  propria  quam  ponit  ira  concludit  1.  c.  p.  33,  nunc 
etiam  incertiora  facta  esse  nemo  non  videt. 

Haud  facile  vero  erat  illam  invectivam  cum  lepida  de 
Domitiano  eiusque  aulicis  narratione  apte  coniungere.  Grercke, 
quem  Schanz  secutus  est,  vinculum  quo  coniungerentur  hae 
duae  partes  invenisse  sibi  visus  est  in  versu  11,  quo  luv. 
scelestis  Crispini  moribus  descriptis  (vv.  1 — 10)  ipse  se  revocat 
a  maleficiorum  narratione,  quae  in  aliud  tempus  differtur,  ad 
„facta  leviora".  His  verbis  utramque  narrationem  et  piscis 
emptionem  et  consilium  imperatoris,  indicari.  Sed  quis,  cum 
in  primis  decem  versibus  de  Crispino  solo  sermo  sit,  in  v.  11 
imperatoris  quoque  factum  aliquanto  postea  narratum  dici  posse 
putet?  ut  omittam  poetam  statim  singulari  uti;  nam  „idem" 
ad  facta  leviora  referendum  esse,  non  ad  incestum  recteWeidner 
exposuit.  Quod  cum  ita  sit,  poetam  pro  singulari  pluralem 
posuisse  ut  saepius1  statuendum  est;  nam  de  uno  tantum  facto 
Crispini,  de  piscis  emptione,  in  sequentibus  loquitur.  Sane  duo 
vincula  per  se  ipsa  data  erant,  piscis  (mullus  vel  rhombus)  nec 
non  Crispinus,  qui  etiam  in  altera  narratione  in  scaenam  pro- 


1  Cf.  VI 115,  184,  IX  135,  XVI  35  sq. 

ducitur.  Sed  poeta  ipse  vidit  non  satis  esse  haec.  si  saturam 
aliquatenus  simplicem  et  in  se  conclusam  esse  vellet.  Itaque 
tertium  vinculum  addit  vv.  28 — 33  luxuriam,  quam  et  Crispini 
factum  et  Domitiani  consilium  testantur.  Nam  Crispini  luxuria 
caro  pretio  piscis  illustratur;  imperatoris  autem  luxuria  non 
tam  pretio  piscis  demonstratur  —  nam  gratis  ei  donatus  est  — 
quam  pravo  illo  modo,  quo  res  mensae  ut  gravissima  publica 
negotia  aguntur  (cf.  vv.  130 — 135,  147  sqq.;  54 sq.)  vel  potius 
his  negotiis  praeferuntur  (v.  64)  nec  non  ipsa  Crispini  aulici 
descriptione  praemissa.  Falso  igitur  in  Domitiano  non  simul 
luxuriam  castigari  Weidner  putat.  Sane  poeta  hac  satura  non 
luxuriam  aulici  cuiusdam  et  ipsius  imperatoris  castigandum  sibi 
proposuit;  sed  id,  quod  maxime  studet,  est  potius  hoc:  una 
cum  imperatore  odioso  proceres  ab  eo  omni  auctoritate  et 
dignitate  privatos  ridiculos  facere.  Qua  re  factum  est,  ut 
exordium  nobis  nou  satis  quadrare  videtur  ad  narrationem 
sequentem;  nam  primi  33  versus  animum  lectoris  ad  luxuriam 
tantum  (cf.  w.  11 — 33)  Domitiani  et  ad  nequitiam  (vv.  1 — 10) 
plurimorum  aulicorum  et  Domitiani  ipsius  praeparant,  non  ad 
illum  turpera  procerum  usum.  Sed  haec  inconstantia  vix  potuit 
vitari.  Postremo  primos  27  versus  a  narratione  quae  sequitur 
divellere  etiam  ultimis  huius  saturae  versibus  vetamur;  nam 
apte  respondet  finis  initio.  Ut  enim  Iuv.  in  initio  scelestis 
moribus  Crispini  descriptis  vv.  18 — 22  de  variis  causis  disputat. 
quibus  Crispinum  commotum  esse  ut  piscem  tam  caro  emeret 
exspectamus,  sic  in  fine  causis,  quae  tantum  consilii  apparatum 
excusarent,  v.  144 sqq.  expositis  scelera  Domitiani  addit;  porro 
et  hic  (v.  152)  et  illic  (v.  llsqq.)  impunitatem  commemorat. 
Primum  igitur  de  sceleribus  Crispini  locutus  adiungit  facta 
leviora  v.  llsqq.;  his  opponit  nugas  (cf.  v.  150)  imperatoris  et 
in  fine  rursus  ad  scelera  ascendit.  flaec  symmetria  symmetriae 
quam  in  secunda  satura  invenimus  (cf.  p.  21)  similis,  certe 
consilio  poetae  tribuenda  est. 

Sic  saturae  integritate  defensa  simdque  vitiis  compositionis 
detectis  singularum  rerum  dispositionem  aggrediar. 

Primis  decem  versibus  mores  Crispini  depingi  iam  supra 

dixi:  vitiis  eius  in  universum  castigatis  (1 — 3)  luv.  in  libidinem 
eius  imprimis  invehitor,  adulterandi  studium  cum  incesto  con- 
iungens  generali  sententia  divitiis  malum  non  felicem  fieri. 
Atque  vide,  quanta  arte  divitiarum  signa  (5 — 7)  inveuerit  et 
disposuerit;  nempe  aedificia  in  initio  et  in  fine  enumerationis 
posuit  (aedes,  porticus),  cum  medias  intericeret  terras  vastas 
(nemora,  iugera  vicina  foro).  Finitur  exordium  iocosa  Calliopes 
et  Musarum  in  universum  invocatione.  Narratio  enim  Musarum 
munus  est;  quam  quod  antecedit,  est  sermo  satirici.  Eadem 
epici  stili  parodia  iam  v.  29  (induperatorem)  praeparata  poeta 
in  narratione  ipsa  utitur  (cf  e.  gr.  v.  39  spatium  admirabile 
rhombi  et  adn.  Friedlaenderi,  v.  45  cumbae  linique  magister, 
v.  65  Atriden,  v.  121  belua,  v.  126  de  temone  Britanno,  v.  133 
Prometheus). 

Tota  de  rhombo  Domitiani  narratio  quae  sequitur  (vv.  37 
—  149)  facile  in  duas  partes  dividitur,  quarum  altera  piscis 
captionem  et  donationem  (vv.  37 — 71),  altera  consilium  describit, 
quod  Domitianus  in  villam  Albanam  convocat  (vv.  72 — 149). 
Prima  pars  est  quadripertita.  Nam  primum  poeta  tempus  et  locum 
piscationis  captique  piscis  magnitudinem  enarrat  (vv.  37 — 44), 
deinde  vv.  45 — 56  quibus  considerationibus  piscator  commotus 
sit,  ut  piscem  imperatori  donum  afferret,  patefacit  v.  55 
(donabitur  ergo)  ad  illam  sententiam  unde  profectus  erat  v.  45 
rediens.  Atque  duas  causas  poeta  per  gradationem  affert,  cur 
delatores  piscatorem  accusare  possint:  aut  fugitivum  piscem 
dicere  aut  ad  Palfurii  et  Armillati  sententiam  confugere  possunt, 
qui  „quidquid  conspicuum  pulchrumque  est  aequore  toto"  rem 
fisci  esse  contenderunt.  Sequitur  laboriosum  ad  Albanum 
Domitiani  iter  (vv.  56 — 64)  et  aditus  (vv.  65—71). 

Deinde  poeta  verbis  „sed  derat  pisci  patinae  mensura'*, 
quae  accurate  adhaerent  illi  piscatoris  cohortationi,  ut  piscem 
consumat,  ad  alteram  partem  transit,  quae  ipsa  quoque  est 
quadripertita.  Evocatione  procerum  attonitorum  descripta 
(vv.  72 — 75)  mores  nobis  singulorum  depingit  versibus  75 — 118. 
Atque  hos  senatores  in  duas  turmas  poeta  distribuit,  quarum 
altera  quinque,  altera  sex  viros  continet.     Primos  quinque 

( Pegasum,  Crispiuum,  Acilium  cum  filio,  Rubrium)  poeta  accur- 
reutes  inducit  (properabat  76,  venit  81,  properabat  94,  ibat  104) 
atque  fusius  singulorum  mores  denotat.  Symmetria  quaedam 
eo  efficitur,  quod  Acilius  pater,  medius  huius  seriei,  nominatur 
tantum  neque  accuratius  describitur.  Hi  quinque  viri  hoc 
modo  inter  se  coniunguntur.  Pegasus  et  Crispus  sunt  duo  viri, 
qui  optima  quidem  voluerunt,  sed  „sub  illa  clade  et  peste" 
perficere  non  poterant.  Crispo  adiungitur  verbis  „proximus 
eiusdem  aevi"  Acilius  pater,  quem  necessario  sequitur  filius, 
cuius  mors  praematura  Crispi  longae  vitae  opponitur.  Cum 
Acilio  Glabrione  filio  Rubrius  coniungitur  metu,  in  quo  Glabrio 
nobilis  iure  versabatur,  Rubrius  ignobilis  non  item.  Altera 
series  constat  ex  his  sex  viris:  Montano  Crispino,  Pompeio 
Fusco,  Veientone  Catullo,  quos  omnes  Iuv.  una  sententia  longa 
complectitur  et  quos  non  iam  accurrere  sed  adesse  (v.  107) 
dicit.  Binos  semper  in  hac  serie  artius  coniungendos  esse 
docet  usus  particulae  „et"  (v.  108,  111)  vel  praepositionis  „cum" 
(v.  113);  praeterea  primi  duo  etiam  interna  ratione  coniuncti 
sunt;  nam  in  utroque  corporis  qualitates  luxuriam  et  mollitiam 
significantes  castigantur,  a  quibus  vitiis  poeta  per  gradationem 
(cf  v.  109:  saevior)  ascendit  usque  ad  „grande  monstrum". 
Postea  in  deliberatione  ipsa  alterius  tantum  seriei  viri  loquuntur 
atque  ii,  quos  in  initio  ac  fine  huius  seriei  ponens  poeta  a 
ceteris  sic  inclusis  distinxit;  nam  Montanum,  Veientonem, 
Catullum  inverso  ordine  producit.  Quod  Heinrich  (ad  v.  76) 
proceres  secundum  gradum  honoris  cubiculum  imperatoris  intrare 
putat,  hoc  mihi  quidem  in  primos  quinque  solos  cadere  videtur, 
quamquam  quem  gradum  honoris  plerique  horum  virorum  anno 
circiter  p.  Chr.  n.  octogesimo  tertio,  quo  in  tempore  consilium 
collocandum  est,  obtinuerint,  ignoramus. 

Tum  vero  inde  a  v.  119  deliberatio  ipsa  incipit  cum 
antecedentibus  eo  coniuncta,  quod  vir,  qui  ultimus  erat  des- 
criptus,  primus  loquitur.  Catullus  igitur  caecus  postquam 
piscem  ridiculum  in  modum  laudavit  (vv.  119 — 122),  Veiento 
piscis  magnitudine  et  peregrino  ortu  ad  divinandum  adducitur 
(vv.  123 — 128).  Nonnullis  verbis  a  poeta  interiectis  (v.  128 sq.) 

Montanus  imperatore  Veientonem  senteutiam  rogante  (v.  130) 
hunc  praeoccupat  et  testam  altam  parandam  figulosque  in 
futurum  imperatori  secum  ducendos  esse  censet  (vv.  130—135). 
Yerba  Catulli  et  Montani  moribus  a  luvenale  supra  (caecus 
adulator  vv.  113—118,  abdomine  tardus  v.  107)  notatis  accurate 
respondent;  nec  non  in  Veientone  res  ita  se  habet,  dummodo 
adiectivum  „prudens"  (v.  113)  proprio  sensu  usurpemus.  Montani 
sententia  vincit.  Poeta  postquam  hunc  consilii  eventum  enarravit, 
Montani  luxuriam  et  usum  edendi  fusius  describit,  ut  sententiam 
viro  dignam  esse  probet  (vv.  136  —143).  Cur  Montani  mores 
hic  demum  accuratius  notentur,  iam  supra  p.  31  explicatum 
est;  itaque  non  est,  quod  cum  Gyllingio  (1.  c.  p.  49)  hanc 
descriptionem  non  post  v.  107  esse  positam  miremur.  Finitur 
altera  pars  vv.  144—149,  qui  versibus  72—75,  i.  e.  convocationi, 
respondent  et  dimissionem  huius  consilii  enarrant,  quod  Domi- 
tianus  causa  tam  levi  et  ridicula  permotus  convocaverat. 

Sequitur  brevis  epilogus  vv.  150 — 154,  quo  luv.  optat, 
ut  I)omitianus  talibus  nugis,  qualis  consultatio  de  rhombo 
(vv.  72 — 149),  vitam  suam  dare  quam  adeo  in  nobilitatem 
saevire  maluisset,  memor  earum  rerum,  quas  vv.  84 — 88,  93, 
96 sq.  de  imperatore  narravit.  Cum  nobiles  hanc  saevitiam 
non  ultos  esse  dixerit,  facile  poeta  adducitur,  ut  per  ignobiles 
eum  perisse  addat.  Sic  apte  tota  satura  morte  Domitiani 
flnitur,  non  secus  atque  carmina  epica  morte  primae  personae 
finiri  solebant. 


Satura  VI. 

Iam  permulti  festivitate  et  elegantia  illa  gavisi  sunt,  qua 
luv.  in  satura  sexta  feminarum  varia  vitia  depingit  vividis  sane 
coloribus;  quin  etiam  non  defuerunt,  qui  luvenalis  descriptione 
incitati  eum  aemularentur  sicut  Boileau.  Imprimis  autem  viri 
docti  in  studium  huius  saturae  incubuerunt;  (sed  ut  feminae 
naturam  adeo  non  esse  simplicem  dicunt,  ut  nunquam  fere 
penitus  perspiciatar  ne  a  peritissimo  quidem  mulierum,  sic 

ratio  disponendi,  qua  Iuv.  in  hac  satura  utebatur,  etiamnunc 
densissimis  nebulis  obtecta  esse  videtur.  Atque  hoc  praecipue 
eo  factum  est,  quod  viri  docti  rectam  viam  a  Naegels- 
bachio  (Philol.  3,  1848,  p.  469  —  482)  patefactam  inire 
noluerunt;  cuius  sententia  mihi  infra  defendenda  est  ab  illorum 
gravissimis  ictibus.  Est  autem  haec:  versibus  1  —  285  ait 
mulieres  tamquam  maritas  describi,  vv.  301 — 661  maritas  tam- 
quam  feminas;  ad  fontem  vitiorum  medium  interpositum,  quid- 
quid  mulieres  peccent,  in  priore  parte  referri,  in  posteriore 
indidem  deduci;  in  utraque  autem  eam  descriptionis  grada- 
tionem  observari,  ut  profectus  a  turpioribus  vitiis  ascendat 
per  minora  quaedam  ad  foedissima  quaeque  flagitia;  summam 
denique  saevitiam,  qualis  in  tragoediis  appareat,  in  extrema 
satura  vv.  592  —  661  tractari.  flermanni  dispositionem 
(1  —  132,  133—285,  286—473,  474—661)  argumentis  satis 
firmis  iam  Ribbeck  (1.  c.  p.  150sq.)  labefecit.  ad  quem  vos 
relego.  Ribbeck  (J.  c.  p.  147 sqq.)  ordinem  valde  disturbatum 
esse  arbitratus  plane  novam  huius  saturae  formam  ,.restituit" ; 
sed  ab  hoc  mutandi  et  transponendi  arbitrio  ad  sanam  inter- 
pretandi  viam  revertimus.  Tamen  virum  doctum,  qua  erat 
sagacitate,  non  pauca  recte  dixisse  neque  semper  iniuria  offen- 
disse  postea  demonstrabo.  Gyllingii  de  sextae  saturae 
dispositione  disputatio  (1.  c.  p.  66 — 68)  nihil  praebet  nisi 
argumentum  saturae.  Friedlaender  vero  de  dispositione 
invenienda  desperans  Iuvenalem  leges  artis  componendi  plaue 
neglexisse  et  contextum  rerum  ordinemque  ubique  desiderari 
queritur.  Cuius  iudicio  plane  adstipulatur  Schanz  (hist.  litt. 
Rom.  VIII  2,  23,  1913,  p.  204).  Weidner,  quamquam 
rationem  totius  saturae  non  perspexit,  tamen  in  singulis  rebus 
non  nulla  recte  vidit. 

Singula  argumenta,  quibus  fretus  Friedlaender  sic  iudicavit, 
postea  in  singulis  locis  enarrandis  refutabo  atque  monstrare 
conabor  viginti  sex  partes,  quas  Friedlaender  numerat,  in 
universum  non  „rudibus  aut  externis  aut  nullis",  sed  aptissimis 
vinculis  esse  coniunctas.  Nunc  ad  hoc  tantum  respondere 
volo.    Friedlaender  Iuvenalem  vituperat,  quod  in  fine  saturae 

non  ad  exordium,  quo  amicum  a  ducenda  uxore  dehortatur, 
redeat.  Sed  suo  iure  Iuv.  hoc  non  fecit;  nempe  non  tam 
amicum  de  matrimonio  deterrere  quam  varia  feminarum  vitia 
describere  vult  hac  satura;  quam  eleganter  igitur  poeta  causam 
finxisse  videtur,  cur  tam  vehementer  in  feminas  invehatur,  tam 
ineptum  mea  quidem  sententia  esset,  si  post  tantam  vitiorum 
seriem  ad  illam  causam  rediret. 

Itaque  non  mirum  a  Friedlaendero  irrideri  Naegelsbachium 
Iuvenalis  artem  componendi  defendentem ;  quo  iure,  nunc 
videamus.  Recte  Naegelsbach  cognovisse  mihi  videtur  versus 
286 — 300  esse  cardinem  totius  saturae.  Etiam  discrimen  illud. 
quod  Naegelsbach  inter  duas  partes  saturae  (1—286  et  301—661; 
statuit  —  sexus  magis  quam  uxorum  vitia  in  posteriore  parte 
tractari,  cum  vitia  in  priore  parte  enumerata  ad  solas  uxores 
pertineant  —  aliquid  recti  habet,  quamvis  Ribbeck  et  Gylling 
et  Friedlaender  id  impugnaverint  vanis  certe  causis  commoti. 
Nam  hoc  mihi  quidem  discrimen  inter  primam  et  alteram 
partem  huius  saturae  videtur.  Vv.  1 — 285  poeta  id  agit,  ut 
Postumum  deterreat  ab  uxore  ducenda,  feminas  in 
universum  perlustrans  (cf.  imprimis  v.  60:  porticibusne  tibi 
monstratur  femina  voto  digna  tuo?  112  ferrum  est,  quod 
amant.  134sq.  faciunt  graviora  coactae  imperio  sexus  mini- 
mumque  libidine  peccant.  161  nullane  de  tantis  gregibus 
tibi  digna  videtur?  185  sq.  nam  quid  rancidius,  quam  quod 
se  non  putat  ulla  formosam.  208  nullam  invenies  quae 
parcat  amanti).  Nam  quod  Iuv.  feminas  esse  nobiles  plerumque 
(cf.  v.  80 sq.,  82,  118,  167,  265 sq.)  fingit,  hoc  nihil  est  nisi 
subsidium  ad  indignationem  incitandam  idoneum.  Inde  autem 
a  v.  286  fontem  tot  et  tantorum  vitiorum  detegere  vult 
atque  illustrare  certis  characteribus  depictis  (cf.  e.  gr. 
v.  365,1:  in  quacumque  domo.  366  sunt  quas.  379  si  gaudet, 
434  illa  tamen  gravior,  quae  .  .  .).  Negari  quidem  non  potest 
Iuvenalem  in  fine  saturae,  ubi  praecedentibus  cumulum  afferre 
vult,  rursus,  si  formam  spectas,  feminas  in  universum  arripere 
(cf.  e.  gr.  v.  594  sed  iacet  aurato  vix  ulla  puerpera  lecto. 
612  quod  desipis  inde  est.    627  oderunt  natos  de  paelice. 

654  morte  viri  cupiant  animam  servare  catellae).  Sed  ipsa 
hominum  ratio  haec  vitia  omnibus  mulieribus  tribui  vetat;  quod 
cum  etiam  in  vv.  242 — 267  cadat,  qui  sunt  de  feminis  in  foro 
et  ludo  versantibus,  nos  quidem  hos  versus  inter  characteres 
positos  esse  malimus.  Poetae  autem  hae  res  adeo  totum 
sexum  perversis  studiis  obnoxium  notare  videbantur  (cf.  v.  242 
nulla  fere  causa  est,  v.  244  componunt,  v.  247  quis  nescit), 
ut  priori  parti  eas  inserere  non  dubitaret. 

Sed  quod  docuit  Naegelsbach,  inde  a  v.  457  demum  proferri 
ea  vitia,  quae  ipsas  divitias  ultro  sequantur,  praecedentibus 
tamen  vv.  300 — 456  quae  ex  eodem  fonte,  sed  aliis  etiam  causis 
intercedentibus  oriantur,  explicari,  iam  Ribbeck  1.  c.  p.  150  hoc 
acute  refutavit.  Cui  quamquam  in  summa  assentior,  tamen 
nihili  esse  mihi  videtur  argumentum,  quod  tertium  affert:  super- 
stitione,  de  qua  inde  a  v.  511  exponitur,  tam  mediocres  et 
pauperculae  quam  divites  traduntur  captae  teneri  (582  sqq.). 
Nam  versus  582 — 591  opponendi  tantum  studio  adiuncti  sunt, 
quod  vv.  585 — 587  luculenter  demonstrant,  neque  quidquam 
uos  impedit,  quominus  in  posteriore  parte  de  divitum  tantum 
feminarum  vitiis  agi  putemus  (cf  p.  51  sq.).  Item  vv.  349  —  365 
poeta  per  oppositionem  ostendere  vult  vitiis  divitum  pauperes 
quoque  affici. 

Liceat  mihi  nunc  dispositionem,  qualem  toti  saturae  subesse 
puto,  breviter  adumbrare.  Brevi  exordio  (vv.  1 — 20)  praemisso. 
quo  aurei  et  argentei  saeculi  mores  paucis  verbis  illustrat, 
primum  Postumum  ab  uxore  ducenda  deterret  iocosum  in 
modum.  Tum  vero  inde  a  v.  60  usque  ad  v.  285  demonstrat 
firmis  argumentis  aptisque  exemplis  allatis,  quae  monstrosa  esse 
v.  286  dicit,  nullam  esse  dignam;  quod  exponendum  sibi  proponit 
v.  60sq.:  porticibusne  tibi  monstratur  femina  voto  digna  tuo?, 
et  rursus  significat  interrogatione  amici  v.  161 :  nullane  de 
tautis  gregibus  tibi  digna  videtur?,  cui  ut  plane  persuadeat, 
poeta  adicit  vv.  162 — 285.  Primum  igitur  castitatem  deesse 
uxoribus  queritur  et  exemplis  Eppiae  et  Messalinae  comprobat 
(vv.  60 — 135).  Deinde  (vv.  136 — 199)  Postumum  aliquam 
dignam  inveniri  posse  existimantem  redarguit:  nam  viros  aut 

dotem  aut  faciem  amantes  vitiis  uxorum  indulgere  ( — 160); 
uxorem  autem  maximis  virtutibus  praeditam  propter  superbiam 
odio  esse  (v.  183),  coniugem  a  gravissimis  vitiis  liberam  parvis 
intolerabilem  (v.  184)  fieri  ( — 199).  Postremo  vero  luv.  aliquem 
uni  deditum  esse  fingit  et  feminas  turpi  et  perversa  doctrina 
impudentes  factas  ne  cum  amantibus  quidem  viris  concordes 
vivere  posse  sex  particulis  demonstrat,  quae  sunt  de  imperandi 
cupiditate  crebrisque  divortiis,  de  infesta  socru,  de  feminis  in 
foro  versantibus,  de  gladiatoriis  exercitationibus,  de  litibus 
nocturnis.  Atque  in  his  versibus  primum  apparet  illa  ratio 
disponendi,  qua  Iuv.,  ut  maiores  quasdam  partes  notet,  similia 
in  initio  et  in  fine  ponit.  Nempe  simulationem,  quam  mater 
filiam  docet  (v.  235  sqq.),  ab  altera  simulatione  v.  270 sqq  depicta 
separavit.  Eadem  ratione,  de  qua  p.  55  sq.  fusius  disputabitur. 
versus  301—397,  398—456,  457 — 507  comprehenduntur.  Fonte 
tantorum  malorum  vv.  286 — 300  detecto  Romanarum  mores 
luxuria  et  pecunia  corruptos  certis  divitum  feminarum  charac- 
terismis  illustrat.  Ac  primum  quidem  vv.  301 — 397  in  dam- 
nosam  feminarum  libidinem  invehitur  cum  deorum  contemptione 
coniunctam,  tribus  modis  libidinem  exercendi  (fellare,  in  vices 
equitare,  asello  succumbere)  opponens  tria  adulterorum  genera 
(cinaedos,  eunuchos,  cantores)  media  interiecta  nummorum 
profusione.  Tum  curiosam  garrulitatem,  iracundiam,  ebriosi- 
tatem,  doctam  garrulitatem,  quibus,  e  vitiis  impudentia  femina- 
rum  appareat,  castigat  (398—456)  et,  quo  ordine  diei  divites 
feminae  utantur,  exponit  vv.  457 — 591,  quibus  et  in  munditiam 
nimis  exquisitam  cum  magna  erga  virum  neglegentia  atque 
maiore  in  servos  superbia  coniunctam  ( — 507)  et  in  super- 
stitiones  invehitur  ( — 591).  Deinde  ad  foediora  scelera  (592—626) 
progressus  apte  in  fine  totius  saturae  ponit  „summa  monstra" 
(v.  646  sq),  qualia  in  scaenam  producuntur  (627 — 661).  Videmus 
igitur  utramque  saturae  partem  tribus  maioribus  locis  constare. 
Nam  priore  parte  Iuv.  nullam  feminam  voto  dignam  inveniri 
comprobat  impudicitiae  (60 — 135)  et  impudentiae  (206 — 285) 
descriptione,  quam  in  confirmationem  mediam  inseruit  Postumi 
contradicentis  refutationem  (136 — 199).    Similiter  in  posteriore 

parte  primum  libido  (301 — 397),  deinde  impudentia  (398 — 456), 
tum  ordo  diei  (457 — 591)  describitur.  Versus  autem  592 — 661 
toti  huic  saturae  cumulum  imponunt,  non  modo  alteri  parti; 
itaque  hic  ut  in  priore  parte  poeta  feminas  in  universum 
perstringit  (cf  p.  38  sq.).  Atque  vide,  quanta  poetae  arte  in  utraque 
parte  ante  summum  indignationis  fastigium  exspectatio  legentium 
retardatur  levioribus  rebus  (136 — 199,  praecipue  vv.  184 — 199 
quaedam  parva  quidem;  457 — 591,  praecipue  vv.  508 — 591  de 
superstitionibus);  quamquam  ea  ipsa  positione  rhetorurn  prae- 
ceptis  accommodata,  qua  leviores  res  gravissimis  includuntur, 
assecutus  est,  ut  leviora  quoque  admodum  gravia  esse  videantur. 

Hanc  dispositionem  enarrandis  singulis  locis,  quod  munus 
nunc  aggredior,  rectam  me  evicturum  esse  spero. 

Prooemium  (vv.  1 — 20)  facile  in  duas  partes  dividitur; 
nam  vv.  1 — 13  mores  saeculi  aurei  et  vv.  14 — 20  mores  argentei 
saeculi  describit  poeta.  Omnibus  notis,  quas  Iuv.  Saturni 
temporibus  dat,  postea  suorum  temporum  notas  opponit.  Mon- 
tanae  et  agresti  mulieri  v.  259  sq.  contrarias  facit  eas,  quae 
tenui  sudant  in  cyclade,  quarum  delicias  et  panniculus  bom- 
bycinus  urit,  magnis  uberibus  et  infantibus  illius  feminas 
v.  592  sqq.,  quae  nec  nutricis  laborem  tolerant  nec  partus 
discrimen  subeunt,  illius  horridae  speciei  delicatum  cultum 
ornatumque  vv.  457 — 507  descriptum,  toro  silvestri  „plumam 
paternam  et  segmentatas  cunas"  (v.  88sq.j  vel  ,,testudineum 
conopeum"  (v.  80)  vel  „auratum  lectum"  (v.  594).  Versibus  7 — 10 
poeta  Cynthiam  Properti  et  Lesbiam  Catulli  cum  illa  uxore 
montana  comparat;  huius  distentis  uberibus  opponit  Cynthiam, 
cuius  pectora  Propertius  (II 15,  21  sq.)1  his  verbis  laudat: 
necdum  inclinatae  prohibent  te  ludere  mammae: 
viderit  haec,  si  quam  iam  peperisse  pudet, 
et  „horridiori  glandem  ructante  marito"  nitidam  (cf.  v.  8  nitidos 
ocellos)  Lesbiam,  quam  Catullus  (2,  5)  desiderium  suum  nitens 
vocat.    V.  19  poetam  subito  Astraeam  nominare  non  mirum; 


1  Iuv.  horum  versuum  memor  fuisse  videtur  me  quidem  iudice;  nam 
editores  hunc  Propertii  locum  neglexerunt. 

nempe  cum  periuria  ac  furta  temporibus  Iovis  nondum  barbati 
nondum  exstitisse  dixisset,  facile  ad  Iustitiam  commemorandam 
adduci  potuit;  sed  statim  verbis  „hac  comite"  ad  Pudicitiam 
revertit.  In  argenteo  saeculo  Iuv.  consistit,  cum  impudicitiam 
feminarum  imprimis  castigare  velit  atque  illa  tempora  primos 
moechos  viderint,  et  in  transcursu  tantum  etiam  ferreae  aetatis 
mentionem  facit  v.  23. 

Sequitur  vv.  21 — 59  irrisio  consilii  Postumi,  qui  uxorem 
ducere  vult,  cum  prooemio  arte  conexa  v.  23 sq.  I.uv.  amicum 
propter  hoc  consilium  insanum  vocat.  Deinde  omnes  mortes 
(restis,  fenestrae,  pons)  vel  pusionem  meliores  esse  domina 
ostendit.  Hic  quoque  singulis  notis,  quae  pusionem  commen- 
dant,  poeta  postea  in  feminis  castigandis  utitur:  femina  noctu 
litigat  (v.  268  sqq.),  exigit  non  ,.munusculau  sed  maxima  dona 
(v.  149  sqq.),  libidinibus  eius  satisfacere  difficile  est  (v.  129  sq.). 
Versus  30  (ferre  dominam  cf.  v.  208)  praecipue  spectare  videtur 
ad  dominandi  cupiditatem  feminarum  vv.  200 — 224  adumbratam. 

Deinde  (vv.  38— 59)  poeta  amici  consilium  cavillatur  Ursidio 
commemorato,  qui  quamquam  moechus  tamen  uxorem  ducere 
vult  ( — 44)  atque  eam  castam  ( — 59).  Ceterum  hic  quoque 
poeta  nonnulla  significat,  quae  postea  fusius  tractat.  Qualis 
futurus  sit  ,.dulcis"  heres,  quem  Ursidius  tollere  cogitat,  describit 
v.  80 sq.,  v.  597 sqq.  et  antiquos  mores  (v.  45)  pluribus  verbis 
exponit  v.  286  sqq. 

Postquam  et  in  urbe  et  ruri  castas  feminas  rarissimas  esse 
exemplo  Hiberinae  et  Iovis  Martisque  furtis  illustravit,  transit 
Iuv.  v.  60  ad  alterum  locum  (60 — 285)  prioris  partis,  quo 
nullam  feminam  voto  Postumi  dignam  in  urbe  inveniri  monstretur. 
Atque  aptissime  incipit  ab  impudicitia  fusius  comprobanda 
(vv.  60 — 135).  Sed  priusquam  in  singula  inquiramus,  videamus, 
quanta  arte  hunc  locum  priori  adiunxerit.  Nam  postquam 
vv.  45 — 54  in  urbe  matronam  capitis  pudici  raram  esse  exposuit, 
agro  paterno  opposito  ad  oppid,ula  sicut  Gabios  et  Fidenas 
atque  inde  rursus  ad  urbem  ascendit.  Praeterea  locis  ruris 
castitati  feminarum  periculosissimis  insidiosissima  urbis  ita 
opponuntur,  ut  aliquo  modo  respondeant  speluncae  porticibus 

et  montes  cuneis.  Cum  porticus  obiter  tangat,  de  spectaculis 
plura  loquitur,  quippe  quae  vehementer  pertineant  ad  mores 
feminarum  corrumpendos.  Ac  primum  quidem  mulieres  cupi- 
dissime  spectant  impudicas  pantomimorum  saltationes  (60 — 66). 
Aliae  ad  maiorem  furorem  progressae  ornatum  et  instrumenta 
histrionum  coemunt,  Atque  optime  impudicitiam  feminarum 
designat  id,  quod  satyri  potissimum  indumenta  tenent.  Longissime 
a  pudore  aberrant  eae,  quae  scaenicos  ipsos  amant.  Versus  igitur 
60 — 66,  67  —  70,  71 — 113  gradationem  efficiunt.  Itaque  non 
iure  Friedlaender  dicit  luvenalem  spectaculis  obiter  nominatis 
sine  ullo  transitu  feminarum  in  histriones,  artis  musicae  peritos, 
gladiatores  furorem  exponere;  nam  pedetentim  et  gradatim  poeta 
ad  amores  ipsos  pervenit.  Feminae  amant  aut  eos,  qui  in 
theatro  spectantur  (71 — 77)  aut  eos,  qui  in  arenam  prodeunt 
(78 — 113);  caute  igitur  poeta  v.  61  spectacula  dixit,  non 
theatrum,  cum  gladiatores  in  amphitheatro  producereutur. 
Scaenicos,  quos  poeta  nominat  vv.  71 — 75,  ita  disposuit.  ut 
hilaro  generi  (Atellanis,  comoedis)  serium  (citharoedos,  tragoedos) 
adnecteret.  Friedlaender  poetam  vituperat,  quod  versus  73 — 75 
non  versibus  379  sqq.  addiderit.  Sed  v.  379 sqq.  de  re  prorsus 
alia  agitur  ac  nostro  loco.  Nam  hic  tractatur  feminarum  nimium 
studium  spectaculorum,  quod  in  amorem  histrionum  convalescit; 
illic  ipsae  cantant  et  citharoedis,  comoedis,  tragoedis  et  cantandi 
magistris  et  adulteris  utuntur.  Ad  gladiatorum  amorem  Iuv. 
ita  transit,  ut  eo,  qui  liberos  musicorum  tollit,  opponat  Lentulum, 
cuius  infans  a  gladiatore  procreatus  est.  Quantus  hic  feminarum 
furor  fuerit,  Eppiae  exemplo  comprobat,  quae  nupta  senatori 
Sergiolum  secutorem1  secuta  est.  Facto  Eppiae  commemorato 
(82 — 84)  poeta  causas  enumerat  (85 — 91),  quae  eam  retinere 
debebant:  domus  (coniunx,  soror,  nati),  patria,  ludi  (Paris)  — 
pelagus  (Tyrrheni  fluctus,  Ionium).  Deinde  adulteras  pelagi 
periculis  non  deterreri  fusius  exponit  ter  opponens  eam,  quam 
coniunx  secum  ducit,  ei,  quae  moechum  sequitur  simulque  a 

1  Cf.  schol.  ad  v.  108.  Iuv.  igitur  tria  gladiatorum  genera  nominat: 
retiarium  (Euryalum  v.  81),  murmillonem,  secutorem.  Nam  recte  Weidner 
animadvertit  cum  murmillone  retiarium  pugnare  solitum  esse. 

generali  sententia  ad  singula  progrediens  (92 — 102).  Postremo 
vv.  103 — 113  causis,  quae  eam  retinere  debebant  (85 — 91), 
opponit  causas,  quae  eam  commovere  poterant,  ut  gladiatorem 
ad  Nilum  comitaretur.  Scilicet  aut  forma  aut  iuventa  eam 
incensam  esse  putamus;  sed  cum  haec  (105sq.j  et  illa  (107  — 109) 
Sergiolo  desint,  poeta  feminas  ferrum  amare  concludit.  Versus 
111  sq.  rursus  causas  retardantes  obiter  perstringunt  ordine 
inverso,  quo  v.  85  sq.  usus  erat. 

Per  gradationem  (privata  domus  —  rivales  deorum,  sed 
etiam  foeditas  facti  augetur)  Iuv.  gravissimum  affert  impudicitiae 
exemplum  Messalinae  prostitutionem  (114 — 132),  cuius  noctur- 
num  in  lupanar  iter  poeta  nobis  sub  aspectum  subicit,  et  in 
initio  (v.  117)  et  in  fine  (v.  132)  cubile  Palatinum  tegeti  lupanaris 
contrarium  faciens.  Ceterum  versum  126  ego  quidem  cum 
Claussio  1.  c.  p.  65  genuinum  puto.  Certe  cum  Iuv.  omnia 
momenta  itineris  continuato  ordine  describat  accurata  diligentia 
rhetorum  usus1  fsumere  cucullos,  linquebat,  intravit,  prostitit 
titulum  mentita,  excepit  atque  poposcit,  ?,  abit  et  clausit, 
recessit,  tulit  ad  pulvinar)  versu  126  deleto  desideramus  aliquid. 
quod  ad  stuprum  ipsum  pertinet.  Praeteritionis  formula  usus 
Iuv.  turpibus  histrionum  gladiatorumque  amoribus  et  Messalinae 
prostitutioni  cumulum  imponit  incestas  novercas  obiter  per- 
stringens2,  quae  privignos  repugnantes  potionibus  carminibusque 
expugnare  conantur.  Coctum  enim  venenum  est  herbarum 
sucus  excoctus,  qui  hippomani  immiscuebatur  Vergilio  teste 
(Georg.  III 282  sq.): 

hippomanes,  quod  saepe  malae  legere  novercae 
miscueruntque  herbas  et  non  innoxia  verba. 

Significantur  igitur  v.  133  tres  res  magicae  ad  amorem  inci- 
tandum  idoneae,  quas  omnes  ad  privignum  a  noverca  temptatum 
referendas  esse  docet  ille  Vergilii  locus.   Iniuria  igitur  Fried- 


1  Conferas  e.  gr.  Sen.  rhet.  contr.  12,1:  deducta  es  in  lupanar. 
accepisti  locum,  pretium  constitutum  est,  titulus  inscriptus  est. 

2  Saepius  Iuv.  in  fine  alicuius  loci  novas  quasdam  res  paucis  tangit, 
ut  se  etiam  plura  proferre  posse  comprobet.    Cf.  III  vv.  160 — 163. 

laender1  hic  offendit,  quod  maritorum  et  privignorum  venificia 
in  fine  adumbrata  (vv.  610 — 626,  627 sq.)  praemonerentur.  Nam 
ne  feminas  maritorum  amorem  potiouibus  carminibusque  sibi 
conciliare  velle  putemus,  in  hoc  loco  (60 — 135)  qui  est  de 
impudicitia  re  ipsa  prohibemur.  Ac  ne  vv.  610 — 626  quidem 
uxor  magicis  cantibus  et  philtris  utitur,  ut  mariti  amorem 
augeat,  sed  ut  ,.solea  natis  pulset".  Privignos  autem  hic  adultos 
novercae  libidine  inflammatae  amatoriis  tentant,  v.  627  sq.  parvos 
odio  et  dominandi  cupiditate  commotae  interficiunt.  —  Deinde 
Iuv.  cum  se  amico  persuasisse  putet,  finem  facere  vult,  sed  illa 
libidinis  gradatione  non  contentus  leviter  signiflcat  etiam  graviora 
se  narrare  posse,  quae  feminae  imperio  sexus,  i.  e.  aliis  quoque 
affectibus  coactae  sicut  dominandi  cupiditate  et  avaritia,  faciant. 
Hic  igitur  demum  tangit  ea,  quae  in  flne  saturae  fusius  tractat. 

Sed  luv.  amico  minime  persuasit,  qui  duos  maritos  felices  et 
uxoribus  contentos  vivere  putet  et  hos  ut  certa  argumenta  proferre 
properet.  Qua  ex  causa  etiam  huius  particulae  (136 — 141) 
brevitatem  explicem,  quam  Friedlaender  vituperat,  quamquam 
in  ceteris  saturis  idem  invenimus,  e.  gr.  sat.  YII  vv.  98 — 104. 
Quid?  quod  Schulz  (diss.  p.  16)  sine  ulla  causa  nisi  exiguo 
versuum  numero  commotus  lacunam  statuit,  iu  qua  de  libertate 
adulterandi  plura  exposita  fuisse  putat?  Sed  quae  explicatio 
generalem  sententiam  ,.libertas  emitur"  insequitur  v.  140  sq. 
(gradatio:  innuat  —  rescribat),  haec  plane  sufficit.  Poeta  igitur 
amico  demonstrat  utrumque  maritum  non  tam  uxorem  quam  aut 
dotem  aut  faciem  amare  atque  his  de  causis  alterum  adulteriis 
—  a  quibus  incipit,  ut  melius  ab  impudicitia  ad  hunc  locum 
(136—199)  transeat  —  alterum  luxuriae  uxoris  indulgere.  Ceterum 
in  Bibulae  exemplo  Iuv.  utitur  argumento  ex  contrario:  ubi 
primum  species  (rugae  in  facie,  cutis  laxa  in  corpore)  et 
singulares  virtutes  (dentes,  oculi)  aetate  demptae  erunt,  domo 
eicietur.  Sed  dum  in  gratia  mariti  est,  cupiditate  pulchrarum 
vestium,  nobilis  vini,  multorum  puerorum  incensa  poscit  maritum 
„pastores  et  ovemCanusinam  ulmosque  Falernos  et  ergastula  tota". 

1  Friorum  criticorum  sententias  refellere  (Eibbeck  1.  c.  p.  174,  Schoen- 
aich  1.  c.  p.  31)  vel  corrigere  (Naegelsbach  1.  c.  p.  473  sq.)  longum  est. 

Nec  non  res  pretiosissimae  emantur,  e  quibus  luv.  gradatione 
usus  nominat  crystallina,  myrrhina,  anulum  adamantinum,  qui  im- 
pudicis  feminis  Romanis  in  digito  incestae  Berenices  pretiosior 
factus  est.  Versus  159  sq.  non  meram  Aegypti  circumscriptionem 
continent,  sed  meo  sensu  poeta  impurae  atque  incestae  vitae 
Agrippae  et  Berenices  Iudaeorum  religiosam  puritatem  opponit. 

His  duobus  argumentis,  quae  certa  putaverat,  refutatis 
amici  consilium  iam  labeflt  atque  Postumus  unum  tantum,  sane 
incertum,  proferre  potest  in  tantis  gregibus  nullam  dignam 
inveniri  miratus.  Sed  Iuv.  ei  ostendit  neque  feminam  omnibus 
virtutibus  praeditam  (161 — 183)  neque  a  gravissimis  vitiis 
liberam(184 — 199)  tolerandam  esse.  Atque  rectissime  Weidner, 
qui  quod  sententiarum  cursum  enarrandum  attinet  omnino 
ceteris  praestat,  quamquam  aliis  in  rebus  iure  vituperatur,  in 
virtutum  enumeratione  biuas  contrarias  coniunctas  esse  monuit: 
formosa  opponitur  decenti,  cum  utraque  virtus  raro  in  eadem 
insit.  Nam  „decens*'  hic  significat  pudorem  motu,  habitu  verbisque 
expressum  et  minime  idem  est  ac  „formosa",  ut  Friedlaender 
putat;  conferas  quaeso  quae  Horatius  in  carmine  13,  2  libri  IV 
de  Lyce  dicit:  fis  anus  et  tamen  vis  f ormosa  videri,  ludisque 
et  bibis  inpudens  .  .  .  .  decens  quo  motus?  (v.  17sq.)  et 
Iuv.  X  297 sq.,  Propert.  II  5,  28;  16,  26;  32,  26.  Divites  feminas 
partus  labores  fugere  poeta  ipse  dicit  v.  594  sqq.,  nobiles  apte 
intactis  Sabinis  opponi  posse  docet  exemplum  Messalinae 
lassatae  viris.  Simul  v.  162  sqq.  opponuutur  nobilissima  mulier 
et  simplex  rustica,  quam  oppositionem  Iuv.  subinde  repetit 
v.  166  (Venusina — Cornelia).  Ceterum  quod  Friedlaender  Iuve- 
nalem  sibi  non  constare  arbitratur,  cum  hic  Romae  castas 
feminas  inveniri  posse  concedat,  quod  vv.  45 — 62  negaverit,  et 
hic  et  illic  poeta  tales  mulieres  esse  rarissimas  dicit  (cf.  v.  165 
„rara  avis"  et  v.  50  „paucae  adeo  .  .  .  dignae").  In  Corneliae 
et  Niobes  exemplis,  quibus  feminam,  cui  constant  omnia1,  super- 

1  Ceterum  F.  Bock  Aristoteles  Theophrastus  Seneca  de  matrimonio, 
stud.  Lips.  1899  p.  44  hunc  consensum  neglexit:  Iuv.  v.  165:  quis  feret 
uxorem,  cui  constant  omnia.  ~  Plut.  praec.  coniug.  23:  iv  ccvrfj 
nctvza  ^e^iivr\.  —  Theophr.  ap.  Sen.  de  matr.  fr.  47:  haec  autem  in 
nuptiis  raro  universa  concordant.  Praeterea  cf.  Iuv.  v.  178sqq.:  quae 

bam  esse  demonstrat,  nobilitas  cum  fecunditate  coniuncta  est; 
atque  cum  v.  178 sq.  etiam  gravitas  (cf.  decens  v.  162)  et  forma 
nominentur,  complures  virtutes,  quas  v.  162  sqq.  enumeraverat, 
ordine  paulum  mutato  hic  perlustrari  cognoscimus.  Niobes 
autem  exemplum  Corneliae  aliquid  gravius  affert.  Nam  Cornelia 
duodecim  natos  pepererat,  Niobe  Hesiodo  teste  viginti;  illa 
maiorum  triumphis,  haec  Tantali  genere  gloriabatur;  cum  utraque 
natos  amittat,  Niobes  exemplo,  quantam  parare  possit  perniciem 
uxor  superba,  Iuv.  ostendit.  Sententia  ultima:  quis  deditus  autem 
etc.  ad  v.  166  spectat:  quis  feret  uxorem,  cui  constant  omnia? 

Verbis  „quaedam  parva  quidem,  sed  non  toleranda  maritis" 
unica  Graecae  linguae  adfectatio  inducitur1;  nam  saepius  Iuv. 
plurali  in  propositione  usus  singulam  rem  narrat  (cf.  p.  32)  et 
a  v.  200  diversa  exponi  iam  primi  versus  ostendunt.  Itaque 
quamquam  plura  afferre  potest,  tamen  una  graecissandi  cupidi- 
tate  contentus  est2.  Contra  Gylling  hunc  locum  prorsus  falso 
interpretatur  v.  184  ad  totam  reliquam  saturae  partem  pertinere 
arbitratus;  atque  ipse  hoc  intellexisse  videtur,  nam  cautus  adicit: 
Vix  opus  est  dicere  hanc  transitionem  non  cogere  poetam  parva 
tantum  vitia  usque  ad  finem  saturae  adferre  (1.  c.  p.  75).  Hic 
quoque,  ut  ubique3,  Iuv.  consuetudinem  suam  tenet,  qua  primum 
in  universum  rem  notat,  deinde  singula  affert;  nam  ut  Tuscam 
et  Graeculam  exemplis  Sulmonensis  et  Cecropidis  illustrat,  sic 
verba  ,,omnia  graece"  quattuor  affectibus  cardinalibus  explicat 
(pavere  =  (po/3o<z,  ira  =  InSvfxia,  gaudia  =  r\bovr\,  curae  =  Xvjirj) 

tanti  gravitas,  quae  forma  .  .  .  huius  enim  rari  summique  voluptas  nulla 
boni,  quotiens  animo  corrupta  superbo  plus  aloes  quam  mellis 
habet.  ~  Plut.  praec.  coniug.  27:  del  yaQ  elvai  rrjg  oixodeanolvrjg  .  .  .  zo 
av  ot  jjQo  v  ojqDsXtfu.ov  xai  r]dv,  fj,r)  tiixqov  ojantQ  dXorjg  f^rjdi  QDaQ^ua- 
xwdeg.  —  W.  Grossgerge  de  Senecae  et  Theophrasti  libris  de  matrimonio, 
diss.  Regimont.  1911,  Iuvenalem  omnino  non  adhibuit. 

1  Ribbeck  quoque  (1.  c.  p.  156)  hoc  intellexit. 

2  Item  Weidner  ad  h.  1. 

3  Cf.  229  sq.  (numerus,  octo  mariti),  165  (rara  avis,  cycnus  niger), 
267  (liidia,  uxor  Asyli),  380  sq.  (organa,  testudo),  402  sq.  (orbis,  Seres), 
436  (vates,  Maro  et  Homerus),  630 sq.  (mensa,  adipata),  632 sq.  (aliquis, 
papas).  —  Inverso  ordine  v.  626,  600,  637. 

binas  animi  perturbationes  sibi  oppositas  coniungens.  E  gaudiis 
concubitum  nominat,  in  quo  puellae  Graeca  voce  utuntur.  Illas 
puellas  superat  vetula,  quae  Graecis  blanditiis  in  publico  viros 
allicere  studet;  quod  Iuv.  eam  admodum  veterem  fecit,  hoc 
hyperbolico  poetae  studio  concedamus  necesse  est. 

Ut  amico  plane  persuadeat,  Iuv.  addit  sex  monstra.  Atque 
omnia  haec  vitia  uxor  in  se  admittit,  quamquam  maritus  eam  amat 
(cf.  v.  206  si  deditus  uni  est  animus,  207  amanti,  208  amantis,  232, 
235  custodes,  258  felix,  272  ficta  paelice,  275 sq.  fletum  labeJlis 
exorbes).  Augetur  igitur  versuum  136—160  sententia,  quibus  vitia 
feminarum,  quae  non  ipsae  amantur  a  viris  exponuntur.  Cur 
autem  Iuv.  v.  200 sqq.  de  amore  loquatur,  facile  explicare  minime- 
que  assentiri  possumus  Priedlaendero,  qui  vv.  200 — 205  nostro 
loco  ineptissime  insertos  et  fragmentum  esse  particulae  imper- 
fectae  putat;  nempe  antecedente  loco  (136 — 199)  poeta  feminas 
a  viris  sincere  amari  negavit  (cf.  v.  139,  143,  183,  184).  Itaque 
hic  primum  ponit  pactam  a  marito  non  amari  (vv.  200 — 205:  si 
tibi  .  .  .),  deinde  (v.  206  sqq.:  si  tibi  .  .  .)  verum  esse  amorem  (cf. 
imprimis  v.  206sq. :  „si  deditus  uni  est  animus,  summitte  caput 
cervice  parata  ferre  iugum"  cum  v.  181  sq.  „quis  deditus  autem 
usque  adeo  est,  ut  non  .  .  .  oderit"  et  v.  166  „quis  feret  uxorem"). 

Vitiorum,  quae  inde  a  v.  206  usque  ad  v.  285  exponuntur, 
primum  argumenta  proferam,  deinde  poetae  artem  in  eis 
coniungendis  conspicuam  illustrabo.  Incipit  Iuv.  a  cupiditate 
imperandi.  Qua  in  universum  notata  (206 — 211)  quattuor 
exempla  profert  per  gradationem:  commercium,  affectus1, 
testandi  libertatem,  servi  sine  causa  supplicium.  Res  quoque, 
quibus  commercium  denotat:  donandi,  vendendi,  emendi  liber- 
tatem,  gradationem  efficiunt;  nam  facillime  feminae  quippe 
quae  avarae,  ut  emant,  commoventur  (cf.  v.  152),  minus  facile, 
ut  vendant,  difficillime,  ut  donent. 

1  Cf.  Iuv.  v.  214  sq.  cum  Theophr.  ap.  Sen.  fr.  50  et  Semon.  anthol. 
lyr.  ed.  Hiller  7  v.  106  sq.  Sed  Iuv.  Theophrasti  verbis  propriam  notam 
impressit.  Nam  aut  multum  ego  fallor  aut  facete  significantur  libidines 
eiusdem  feminae:  amicus,  cum  iam  senior  sit,  excludatur;  si  iuventute 
frueretur  et  forma  ac  venustate  libidines  feminae  instimularet,  admitteretur. 

Inconstantia1  feminarum  brevi  adumbrata  Iuv.  v.  231 
transit  ad  socrum,  quae  filiam  artem  caute  adulterandi  docet, 
ut  ipsa  ab  adulteris  mercedem  accipiat. 

Sequuntur  duae  res,  quae  a  sexu  abhorrent:  feminae  et 
iurisprudentiam  (242 — 245)  et  artem  gladiatoriam  (246 — 267) 
usurpant.  Primum  luv.  demonstrat  hanc  artem  a  natura  femi- 
narum  abhorrere  et  eas  pudore  privare  ( — 254).  Tum  armis, 
quae  auctione  venire  fingit,  cycladas  et  bombycina  delicatarum 
mulierum  contraria  facit  atque  his  rursus  opponit  arma  nunc 
in  exercitatione  ipsa  adhibita  ( — 264).  Postremo  ludiam 
nobilissimis  feminis  pudore  praestare  neque  idem  ac  maritum 
facere  dicit  (—267). 

Finitur  prior  pars  huius  saturae  litigiositate,  quam  tum 
gravissimam  esse  poeta  dicit,  cum  femina  „occulti  conscia 
factr'  est,  atque  Iuv.  optime  enarrat,  quanta  simulandi  arte 
virum  decipiat  (270 — 278)  et  quanta  audacia  deprensa  se 
defendat  (—285). 

Hoc  est  argumentum  versuum  206 — 285;  nunc  videamus, 
quomodo  Iuv.  has  sex  particulas  inter  se  coniunxerit.  Ac 
primum  quidem  Iuv.  et  praecedentia  (206 — 230)  ad  turpem 
matris  doctrinam  referre  et  sequentia  vitia  (242 — 285)  indidem 
deducere  voluisse  videtur.  Nempe  quod  femina  imperiosa 
gaudet  spoliis  mariti  (v.  209  sq.),  idem  socrus  docet  v.  232; 
neque  aliter  res  se  habet  in  simulandi  arte,  quam  socrus 
v.  234 sqq.  docet,  ligitiosa  v.  270  sqq.  callet.  Talem  feminam 
a  turpi  matre  turpem  productam  tanto  studio  turpes  res 
discendi  ardere,  ut  etiam  fines  sexus  transgrediatur  (242 — 267), 
non  mirum.  Ex  hac  turpi  ac  perversa  doctrina  oritur  impu- 
dentia,  quae  ipsa  quoque  in  omnibus  sex  particulis  apparet 
(cf.  imprimis  v.  252 sq.:  quem  praestare  potest  mulier  galeata 
pudorem,  quae  fugit  a  sexu?  —  v.  284  sq.:  nihil  est  audacius 
illis    deprensis.    —  v.  223,  229  sq.,  235  sq.,  245.)    Qua  im- 

1  Cum  Iuv.  vv.  225 — 227  mirum  in  modum  consentit  [Quint.]  decl. 
maior.  II  7sq. :  aspicimus  matrimoniorum  singula  momenta  rixantia  (cf. 
Sen.  rem.  16,5),  mutant  cotidie  domos  et  per  amplexus  lectulosque 
discurrunt. 

Stegemann.  4 

pudentia  concordia  (v.  231),  i.  e.  species  vitae  coniugalis1, 
disturbatur. 

A  cupiditate  imperandi  Tuv.  facile  transit  ad  inconstantiam 
quodam  modo  oppositam  hoc  et  illud  vitium  eidem  feminae 
tribuens.  Quibus  vitiis  concordia  coniugalis  quamquam  distur- 
batur,  tamen  prorsus  desperanda  est  salva  socru.  A  socru  vero 
concordiam  mala  doctrina  corrumpente  poeta  non  abrupte  transit 
ad  duo  illa  studia  a  sexu  aliena,  sed  prius  ne  cum  concivibus 
quidem  concordiam  esse  queritur,  cum  uxor  novas  usque  causas 
moveat2;  tum  demum  per  gradationem  feminas  ipsas  libellos 
formare  addit.  Ad  hunc  versum  242  „nulla  fere  causa  est,  in 
qua  non  femina  litem  moverit"  spectat  v.  268  „semper  habet 
lites  alternaque  iurgia  lectus".  Itaque  Naegelsbach  1.  c.  p.  475 
contendit  dexteritatem  feminarum  in  causis  agendis  conspicuam, 
viraginum  gladiatorias  exercitationes,  uxorum  cupiditatem  rixarum 
ex  uno  fonte,  e  litigiositate,  fluere.  Quae  Friedlander  irridet 
ut  interpretandi  artificia,  non  iniuria.  Nam  quid  duo  illa  studia 
a  sexu  femineo  aliena,  iurisprudentia  et  ars  gladiatoria,  cum 
litigiositate  commune  habeant,  equidem  non  video.  Atque  v.  268 
non  tam  ad  totam  particulam  quae  vv.  242 — 245  contiqetur 
referendus  est,  quam  ad  v.  242  sq.,  qui  transeundi  causa  inserti 
ad  concordiam  disturbatam  spectant.  Praeterea  hic  de  litigio- 
sitate  locus  cum  praecedente  eo  coniunctus  est,  quod  feminae 
ad  palum  (quo  verbo  particula  quae  est  de  exercitationibus 
gladiatoriis  includitur  v.  247  et  v.  267)  gementi  (v.  261,  267) 
additur  gemens  in  lecto  (v.  271).  Priusquam  Iuv.  ad  gladiatricem 
pervenit,  luctatricem  commemorat,  sed  illam  tantum,  ut  foediorem. 
fusius  describit.  Friedlaender  v.  246  ad  v.  421  sqq.  pertinere 
putat  atque  hos  duos  locos  separatos  esse  queritur;  sed  nostro 
loco  de  luctandi  arte  apud  magistrum  quendam  exercitata 
agitur,  illo  femina  domi  halteres  iactat  ad  sudorem  eliciendum 
nulla  de  causa  nisi  ut  sitim  quam  maximam  sibi  excitet. 

Aptissime  poeta  priorem  partem  concludit  summa  in 
adulterio  deprensarum  audacia;  nam  ab  adulteriis  poeta  initium 

1  De  Romanorum  Concordia  coniugali  cf.  Thes.  ling.  lat.  IV  85. 

2  Scholiasta  falso  uxorem  cum  marito  litigare  putat. 

cepit,  quamquam  femiuarum  impudicitia  nullo  fere  huius  saturae 
loco  non  elucet.  Eadem  ratione  Iuveualem  in  posteriore  parte 
usum  esse  videbimus. 

Hoc  cumulo  audaciae  vv.  279 — 285  ascenso  Iuv.  se  inter- 
rogari  fingit,  quo  de  fonte  haec  monstra  fluxerint,  et  hoc  fonte 
vv.  286 — 300  detecto  ad  alteram  saturae  partem  transit. 
Fluxerunt  autem  illa  monstra  e  luxuria  et  divitiis;  quo  factum 
est,  nt  poeta  altera  saturae  parte  divites  potissimum  feminas 
perstringat.  Luxuriam  igitur  et  divitias  quomodo  significaverit, 
nunc  videamus.  Vv.  301 — 313  feminae  convivio  intersunt  aut 
inde  redeunt.  Vv.  314 — 345:  meri  veteris  torrens,  veterum 
fictilium  coutemptio.  Vv.  349 — 365:  pauperes  oppositae,  quae 
eidem  luxuriae  deditae  sunt  (ludi,  vestis,  comites,  sella,  cervical. 
amicae,  nutrix.  puella).  Vv.  365,  1 — 397:  feminae  non  nisi 
divites  cinaedos,  eunuchos,  magistros  cantandi  domi  habere 
possunt;  praeterea  ancillae  v.  365,  25;  v.  374  sq.  domina  a  servis 
circumdata  balnea  intrat;  magister  cantandi  est  non  homo  quidam 
obscurus,  sed  ludis  celeber,  in  testudine  sardonyches  radiant; 
quaedam  de  numero  Lamiarum  agnam  sacrificat  inani  de  causa. 
Vv.  398 — 412  divitiarum  significationem  desideramus,  nisi  forte 
huic  femiuae,  quod  cum  paludatis  ducibus  praesente  marito 
ipsa  loquitur,  nobilitatem  et  divitias  concedis.  Iuvenalem  hanc 
naturam,  quae  frequentior  ceteris  sit  atque  etiam  pauperum  in 
numero,  generalius  descripsisse  putaverim  sive  memorem  rhetori- 
carum  exercitationum  seu  Semonidis  descriptione  commotum, 
quem  hic  artius  quam  alibi  sequitur.  Vv.  413 — 433:  vicini 
humiles  oppositi,  quos  feriri  iubet,  magnus  tumultus  servorum, 
convivae,  vinum  Falernum,  marmora,  aurata  pelvis  etc. 
Vv.  434 — 456:  convivarum  magnus  numerus  et  doctrina  huius 
feminae.  Vv.  457 — 507:  femina  aperte  dives  nominatur  v.  460; 
praeterea  pretiosus  ornatus  et  cultus  faciei  capillique  et  servorum 
ancillarumque  greges.  508 — 591:  servi  coniugis,  gravis  est 
rationibus  (cf.  v.  518  sq.,  540  sq.,  546),  hariolos  et  vates  domum 
suam  arcessit.  e  Phrygia  augurem  conducit,  publicum  haruspicem 
adit;  praeterea  haruspicem  v.  552  commemoratum  divitem  tantum 
feminam  deferre  apparet;  feminav.  577  depicta  vehitur;  pauperes 

oppositi;  v.  585  iterum  divites  nominantur.  His  pauperibus 
rursus  divites  opponuntur:  auratus  lectus  v.  593,  altae  domus 
v.  607.  Vv.  610 — 626  exemplis  Caesoniae  et  Agrippinae  signi- 
ficatur  poetam  de  nobilibus  et  divitibus  loqui.  Vv.  627 — 661  : 
pupilli,  quibus  amplior  est  res,  papas  qui  praegustet;  Pontia 
quoque  secundum  schol.  dives  erat;  v.  654  catella. 

Videmus  igitur  sex  potissimum  modis  divitias  siguificari: 
1.  luxuria  edendi  et  bibendi,  2.  pretioso  ornatu  et  cultu,  3.  per- 
multis  pretiosis  rebus,  quibus  domus  ornata  est,  4.  hominibus 
quorum  opera  utuntur  et  servorum  ancillarumque  gregibus, 
5.  pauperibus  oppositis,  6.  exemplorum  delectu. 

Nunc  ad  singula  accedamus.  Notis  antiquorum  temporum, 
paupertati  et  frequentioribus  bellis  (flannibal),  Iuv.  causas  morum 
corruptorum  opponit  longam  pacem  et  luxuriam.  Ex  oppidis 
victi  orbis,  qui  luxuria  propaganda  ulciscitur,  quattuor  nominat 
duo  Italica  (Sybaris,  Tarentum)  Asiaticis  (Rhodos,  Miletos) 
separaus,  ut  artius  omnia  inter  se  coniungat1.  Tarento,  quod 
postremum  posuit,  dedit  complura  adiectiva  e  conviviis  petita, 
quae  animum  nostrum  ad  „veneris  ebriae"  intemperantiam  quae 
sequitur  praeparent.  Nam  poeta  libidinum  expositionem  (300—397) 
v.  294  praeparatam  cum  luxuria  in  universum  tractata  (286—300) 
ita  coniunxit,  ut  a  libidinibus  ebrietate,  uno  genere  luxus  (v.  299), 
inflammatis  inciperet.  Itaque  verba  (v.  300):  quid  enim  venus 
ebria  curat?,  quasi  propositio  sunt  versuum  301 — 334,  quibus- 
cum  arte  coniuncti  suut  vv.  335 — 345. 

Recte  Leo  (Rhen.  mus.  44  p.  604)  monet  luvenalem  inde 
a  v.  301  a  singula  femina  (301—305)  ad  complures  (306—313) 
et  inde  ad  multitudinem  (314 — 334)  progredi.  Versus  306 — 313, 
qui  sequuntur  imaginem  feminae  multo  vino  ad  fellandum 
adductae,  non  satis  perspicue  mihi  enarrati  esse  videntur.  Ac 
primum  quidem  Friedlaender  manifesto  errat  has  feminas  ex 
eodem  convivio  venire  existimans,  quod  vv.  301 — 305  describitur; 
ubi  enim  Iuv.  hoc  significavit?  Deinde  omnes  editores  Tulliam 
et  Mauram  id  quoque  facere  putant,  quod  inde  a  v.  309  ex- 

1  Eadem  ratione  Vergilium  usum  esse  docuit  R.  Heinze  v.  d.  libri 
qui  inscribitur  „Virgils  epische  Technik"2  p.  440  sq. 

ponitur.  Equidem  primum  e  singulari  positione  verbi  „noctibus" 
concludo  vv.  306—308  de  factis  die  commissis  agi,  deinde  e 
plurali  eiusdem  verbi  atque  e  coniuge  v.  313  nominato  non 
Tulliam  et  Mauram  nocturna  flagitia  exercere.  Itaque  „ponunt" 
idem  esse  ac  „sunt  quae  ponant"  puto;  nam  fac  Tulliae  et 
Maurae  solis  poetam  haec  nefanda  tribuisse  atque  ea  compluribus 
noctibus,  nonne  tunc  nimis  audacter  Iuv.  v.  312  subito  ad 
quemlibet  maritum  se  convertit  ?  Huc  accedit,  quod  apta  gradatio 
sic  oritur:  Tullia  obscoeno  vultu,  Maura  (quae  non  Tulliam 
comitatur)  impudicis  verbis  Pudicitiam  die  praetereuntes  irrident, 
aliae  noctis  tenebris  occultae  foedissimis  factis. 

flis  duobus  nocturnis  flagitiis  (v.  302,  309  —  versus  enim 
306 — 308  ut  plena  fiat  gradatio  inserti  sunt)  poeta  adiungit 
tertium  (v.  329):  secreta  Bonae  Deae.  Quibus  secretis  in  uni- 
versum  descriptis  Iuv.  exempla  Saufeiae  et  Medullinae  profert 
et  v.  324  rursus  ad  generalem  descriptionem  redit  similem  in 
modum,  quo  secreta  Bonae  Deae  a  viris  celebrata  in  secunda 
satura  exposuerat  (83 — 116).  Atque  egregie  poeta  libidinem 
feminarum,  quibus  fas  est  tandem  admittere  viros,  hyperbolica 
sane  gradatione  depingit  (adulter  iuvenis,  servi  aquarius,  asellus), 
sicut  paulo  ante  v.  324 sqq.  Priami  senectutem  Nestoris  hirnea 
auxerat.  Ceterum  v.  329  sqq.  sic  enarrandi  esse  videntur: 
prurigine  morae  impatiente  incensae  feminae  ancillam  custodem 
iubent  viros  admittere.  Hi  autem  viri  sunt  adulteri,  cum  quibus 
constituerunt.  Poeta  vero  fingit  alicuius  adulterum  constituto 
tempori  obdormivisse.  Tunc  haec  deserta  cucullum  sumit  (non 
iuveni  hoc  imperatur)  et  in  viam  egressa  iuvenem  quempiam 
(qui  non  idem  est  atque  adulter)  properare  iubet.  His  per- 
egrinis  orgiis  Bonae  Deae  denotatis  Iuv.  facere  non  potest, 
quin  etiam  publica  sacra  contaminari  addat  (335 — 345)  Clodii 
exemplo  usus.  His  igitur  versibus  non  iam  ebrietas  feminarum 
cum  praecedentibus  imaginibus  (301 — 334)  communis  est,  sed 
sacrorum  profanatio,  quam  inde  a  v.  306  poeta  premit.  Atque 
recte  Friedlaender,  quamquam  Gercke  in  recensione  Fried- 
laenderianae  contrariam  partem  tenet  (Gott.  gel.  Anz.  1896  p.  980), 
secreta  Bonae  Deae  a  publicis   eius   sacris   distinguit;  hoc 

manifestum  fit  ex  utriusque  festi  oppositione.  Neque  Polstorffio 
(1.  c.  p.  22)  assentiri  possum,  qui  luvenalem  hic  a  proposito 
aberrare  dicit;  nam  vv.  314 — 334  peccata  a  feminis  commissa. 
vv.  337 — 345  referri  notum  illud  viri  facinus.  Nempe  poeta 
demonstrare  vult  suis  temporibus,  cum  in  omnibus  publicis 
feminarum  sacris  impudicae  inveniantur  deorumque  reverentia 
exstincta  sit,  nullo  viro  timendum  esse,  ne,  si  adulterandi  causa 
irrepserit,  infecta  re  abeat  (conferas  quaeso  v.  59:  Iuppiter  et 
Mars).  Tamen,  si  compositionem  spectas,  hos  versus  additamen- 
tum  esse  augendi  studio  adiunctum  ex  eo  apparet,  quod  ad 
symmetriam  iufra  p.  55  adumbratam  non  accommodati  sunt 
(cf.  vv.  569 — 581  ex  oppositione  v.  585  sq.  exceptos). 

Versus  346 — 348  qui  sequuntur  sunt  simillimi  versuum 
Oxoniensium  365,  29 — 34;  atque  cum  hoc  loco  verbo  ,.novi" 
arte  cum  praecedentibus  coniuncti  sint,  hoc  loco  genuini,  illo 
spurii  iudicandi  sunt.  Sed  hic  non  est  locus  huic  rei  dispu- 
tandae:  relego  vos  ad  Claussii  dissertationem,  cum  quo  frag- 
mentum  Bodleianum  esse  Iuvenalis  neque  nostrae  saturae 
vv.  346 — 348,  558  sq.,  614,  1 — 3  duplicem  recensionem  statu- 
endam  consentio. 

Versum  igitur  345  statim  sequuntur,  quae  vv.  349 — 365  de 
feminarum  profusione  nummorum  exponuntur  iam  v.  342  sqq., 
fictilibus  contemptis,  significata.  V.  349  ,.iamque  eadem  summis 
pariter  minimisque  libido"'  nos  revocat  ad  priscas  Latinas 
v.  287  sqq.  descriptas,  quarum  castitas  paupertate  servabatur; 
sed  nunc  Ogulnia  (352 — 356),  cum  nummi  ad  emendum  eam 
deficiant,  conducit  vestem  et  ceteras  res,  ut  quam  maximo 
splendore  in  ludis  viros  alliciat,  neque  pauperes  feminae  in 
universum  (357 — 365)  reputant,  quanti  sibi  gaudia  constent. 
Hic  quoque  Iuv.  mihi  defendendus  est  contra  Friedlaenderum 
artem  componendi  desiderantem.  Nam  primum  poetam  hanc 
particulam  cum  muliebris  libidinis  expositione  (300  —  397) 
conectere  voluisse  cognoscimus  e  verbis  „libido"  (v.  349) 1  et 
„gaudia"  (v.  365),  quibus  hanc  particulam  includit.  Deinde 


1  Clauss  1.  c.  p.  24  w.  349 — 351  falso  cum  praecedentibus  coniungit. 

hi  versus  egregie  sunt  positi  inter  generalem  muliebris  libidinis 
expositionem  (300—345)  et  singula  genera  amorum  (365.  1—397). 
Nam  ut  muliebrem  libidinem  in  universum  fellatrice,  tribadibus. 
lasciva  in  secretis  Bonae  Deae  intemperantia,  imprimis  asello 
imposito,  denotavit,  sic  hoc  loco  ludis  obscoenis  et  puella,  cui 
Ogulnia  mandata  dat;  atque  ut  antea  feminas  libidinosas  ne 
deorum  quidem  reverentiam  habere  demonstravit,  sic  his  versibus 
eas  gaudiorum  causa  etiam  pecuniam,  quam  ab  avaris  hominibus 
paene  ut  deam  coli  alias  queritur  (I112sqq.),  contemnere 
omnique  paupertatis  pudore  carere  ostendit.  Altera  ex  parte 
athletis  v.  356  et  gaudiis  v.  365  nominatis  poeta  animos  nostros 
praeparat  ad  singularia  gaudia  (v.  367  delectent,  368  voluptas 
summa,  379  gaudet)  et  acceptissimos  adulteros,  quos  inde  a 
v.  365,1  describit.  Ceterum  adulteriis  quoque  iam  v.  329 sqq. 
praemonitis  et  domus  a  cinaedis  corruptae  generali  descriptione 
(365,1  — 19)  poeta  id  agit,  ut  melius  a  libidine  in  universum 
descripta  transeat  ad  singulos  amores. 

Atque  vide,  quam  artiflciosa  symmetria  sic  orta  sit.  Nam 
primum  tribus  modis  libidinem  exercendi  (fellare,  in  vices 
equitare,  asello  succumbere)  Iuv.  opponit  tria  adulterorum  genera 
(cinaedi,  eunuchi,  cantores).  Deinde  in  prioribus  tribus  parti- 
culis  paulatim  a  libidinibus  magis  naturalibus  ad  monstruosas 
ascendit,  in  posterioribus  autem  vice  versa  a  monstruosis  ad 
magis  naturales  descendit.  Hanc  symmetriam  versus  fragmenti 
Bodleiani  elidi  vetare  nemo  non  videt;  accedit  igitur  hoc 
novum  neque  leve  argumentum  ad  causas  illas,  quibus  Clauss 
commotus  germanam  eorum  originem  defendit. 

Ecce  insperata  lux  affulget  quaestioni  p.  40  adumbratae 
neque  ad  liquidum  perductae.  Nam  haec  ratio,  quam  modo 
detexi  —  complures  locos  similibus  rebus  includi  —  saepius  in 
satura  nostra  invenitur.  Primum  hanc  compositionem  centralem 
cognoscimus  vv.  200 — 286,  ubi  simulatio,  quam  mater  filiam 
docet  (v.235sq.)  ab  altera  simulatione  v.  270  sqq.  depicta  separatur 
accusatricibus  et  gladiatricibus.  Hic  quoque,  ut  vv.  300—397, 
poeta  primum  ascendit,  deinde  rursus  descendit  (versus  autem 
279 — 285  versibus  206 — 278  cumulum  imponunt);  nam  adulteria 

et  audax  simulatio  neglegentiam  pudoris  ostendunt,  accusatrix 
autem  et  gladiatrix  etiam  a  sexu  aberrant.  Similiter  res  se 
habet  vv.  457 — 507,  ubi  ornatus  et  cultus  faciei  disiunguntur 
ab  ornatu  capillorum  foediore  crudelitate  dominarum.  Contra 
vv.  398 — 433,  ubi  duae  loquaces,  curiosa  et  docta,  seiunguntur 
iracunda  atque  vinolenta,  gradatio  v.  398,  413,  434  continuatur. 
Hoc  ordine  luvenalem  in  tanta  particularum  multitudine  maiores 
quosdam  locos  significare  voluisse  non  vereor,  ne  neges.  Proba 
igitur  hanc  rationem  et  desines  de  dispositione  prorsus  neglecta 
queri. 

Primum  adulterorum  genus  sunt  ciuaedi,  qui  mores  totius 
domus  corrumpunt  (365,  1 — 20)  a  feminis  sine  ullo  scrupulo 
ad  cenam  admissi  (4 — 6).  Huic  perditae  domui  ordo  ludi 
opponitur  vv.  7 — 13  atque  huic  rursus  impudica  domus  (14 — 16). 
Versibus  17 — 20  demum  Iuv.  turpitudinem,  qua  a  cinaedis 
omnes  mulieres  domus  infici  supra  v.  3  dixerat,  accuratius 
enarrat.  Sed  non  semper  verus  cinaedus  manet,  non  semper 
docet  tantum  turpes  res.  Nam  quanto  molliorem  et  muliebri- 
orem  speciem  prae  se  fert,  tanto  fortior  adulter  est  in  lecto 
(20 — 34),  ubi  purum  virum  se  praebet,  Custodes  hic  nihil 
prosunt1,  cum  ab  illis  femina  incipiat. 

Cinaedis  in  lecto  fortissimis  Iuv.  opponit  imbelles  eunuchos 
(366—378),  primum  emptos  (366 — 368),  deinde  pergradationem 
a  domina  factos  spadones,  quos,  singulari  quoque  utriusque 
positione,  contrarios  facit  mangonum  pueris. 

Sequuntur  vv.  379 — 397  cantores  (citharoedi  v.  391,  comoedi 
tragoedi  v.  396),  quibus  divites  feminae  magistris  artis  cantandi 
utuntur  (cf.  v.  398  sed  cantet  potius).  Ut  feminae  ephebos 
testiculis  privant,  sic  eis  solvitur  fibula  cantoris.  Qui  si  forte 
non  adest,  femina  plectro  eius  se  solatur  (379 — 384);  quid? 
quod  (gradatio!)  nobilissima  matrona,  ut  citharoedo  victoriam 
in  agone  Capitolino  darent,  deis  agnam  sacrificavit,  qua  re  plus 
non  faceret  pro  viro  aegrotante  aut  filio  morituro  (gradatio!). 

1  Cf.  Ovid.  am.  III  4,  35  sq.,  quod  carmen  mirum  iu  modum  consentit 
cum  Eurip.  ap.  Stob.  fl.  (ed.  Hense,  IV)  c.  XXIII  fr.  26  a  p.  578.  Hic 
Euripidis  locus  a  Brandtio  amorum  commentatore  prorsus  neglectus  est. 

Deinde  Iuv.  quattuor  exemplis  usque  gravioribus  (cf.  v.  398, 
413,  434)  audaciam,  impudentiam  arrogantiamque  feminarum 
describit.  Ribbeck  (1.  c.  p.  149)  hanc  gradationem  irridet;  at 
res  non  nostra  norma  metiendae  sunt,  sed  Iuvenalis,  quem 
aliter  de  gravitate  vitiorum  cogitasse  ac  nos  iam  in  secundae 
saturae  versibus  143 — 148  enarrandis  vidimus.  Ceterum  similiter 
atque  luv.  de  horum  vitiorum  diversa  foeditate  sentit  morosus 
ille  Libanii  (ed.  Foerster  VI  p.  530):  ovx  eoxiv  fj  yvvfj  juoi 
/ueftvoog.  —  el  ydg  efxeftve,  xav  exdfievdev,  ei  de  exdfievdev,  tocog 
eotya.  ndvxa  fjtoi  xavxa  xov  nagovxog  eXdxxco,  ndvxa  xfjg  XaXtag 
xovcpoxeqa.  Ex  his  autem  quattuor  feminis  duae  priores  in  alios 
homines,  duae  posteriores  in  convivas  impudenter  se  gerunt. 

Incipit  igitur  poeta  a  curiosa  et  garrula  quae  gravior  est 
cantaute;  nam  cum  haec  domi  cantet  (amorum  enim  hic  poeta 
rationem  non  habet),  illa  totam  pervolat  urbem  atque  audax 
in  conventus  virorum  se  immiscet  et  cum  ducibus  colloquitur. 
Atque  apte  curiositas  sequitur  varia  adulteria  vv.  365, 1 — 397 
descripta ;  „dxgaotag  ydg  xo  noXvnqay juoveiv •,  ojg  nal  xb  iioi%evew" , 
ut  ait  Ariston1  ap.  Plut.  de  curios.  p.  519  E.  Tam  curiosam 
(398—401)  omnia  nosse,  quae  in  orbe  et  in  urbe  fiant  (402 — 406) 
atque  alia  primam  videre  omnibusque  enarrare  (407 — 412)  uon 
mirum.  Ribbeck  hoc  Iuvenalis  loco  offendit,  quod  ea,  quae 
de  Seribus  et  Thracibus  dicit  poeta,  miro  ordine  insertis 
domesticis  secretis  (404 — 406)  separata  essent  ab  Armeniorum 
Parthorumque  eventis.  Schoenaich  quoque,  qui  Ribbeckium 
refutare  studet  (1.  c.  p.  38),  hunc  ordinem  „satis  imperfectum 
et  sane  mirum-  nominat.  Equidem  egregium  esse  puto;  nempe 
totam  urbem  pervolaus  secreta  urbis  femina  comperit  et 
cum  ducibus  paludatis  colloquens,  quid  toto  fiat  in  orbe. 
Poeta  igitur  noto  illo  ordine  (a  b  b  a)  utitur,  quem  saepissime 
apud  eum  invenimus;  conferas  e.  gr.  v.  286  sqq:  paupertas  — 
bellum  (Hannibal),  pax  —  luxuria.  v.  103  sqq. :  forma  — 
iuventa,  aetas  —  turpitudo.  v.  349  sqq.:  summi  —  minimi,  minimi 
—  summi.   v.  434  —  456:   grammaticus  —  rhetor,  rhetor  — 


1  Cf.  Hense  Rhen.  mus.  45  p.  547. 

grammaticus.  VII  199 — 201:  Ventidius  —  Tullius,  regna  — 
triumphi.  X  324 sqq.:  Hippolytus  —  Bellerophon,  Stheneboea 
—  Phaedra.  ibid.  v.  350 sqq.:  coniugium  -  -  partum,  pueri  — 
uxor.  XI  61 — 63:  Hercules  —  Aeneas,  aquae  —  fiammae. 
ibid.  120 — 135:  cenandi  voluptas  —  pretiosa  supellex,  pauper 
supellex  —  cenandi  voluptas.  XII  17sqq.:  pelagi  casus  — 
fulminis  ictus,  ignis  —  pelagi  casus  (genus  aliud).  XIV  87—90: 
Tibur  —  Praeneste,  Fortuna  —  Hercules.  Ea  autem,  quae 
inde  a  v.  407  enumerantur,  prorsus  diversa  sunt:  haec  enim 
non  in  urbe  femina  indagare  aut  exquirere  potest,  sed  haec 
sunt  portenta  ac  prodigia  naturae,  quae  femina  aut  prima 
videt  aut  de  quibus  rumores  ad  urbem  latos  prima  excipit. 
Quem  ordinem  poeta  primo  obtutu  perspici  noluit;  immo  hoc 
ordine.  quo  ultimae  orbis  regiones  iuxta  intima  urbis  secreta 
ponuntur,  efficere  cogitavit,  ut  omnia  curiosae  nota  esse 
existimaremus. 

Deinde  luv.  duo  nocturna  flagitia  (cf.  v.  415  alti  somni, 
v.  419  nocte,  v.  424  somno)  iracundae  (413 — 418)  et  vinolentae 
(419 — 433)  nobis  ante  oculos  ponit.  Cum  curiosa  femina 
audacem  se  praebeat  etiam  in  summos  duces,  haec  iracundia 
commovetur,  ut  vicinos  humiles  loris  aut  fustibus  (gradatio!) 
caedat.  Altera  femina  non  minus  impudenter  se  gerit  in 
balneo  et  in  convivio  ipso,  ubi  bibit  et  vomit. 

Sed  gravior  Iuvenali  videtur  grammatica  et  rhetorica 
doctrina  imbuta  (434 — 456);  nam  cum  vinolenta  femina  con- 
vivas  diu  initium  cenae  exspectare  coegerit  prius  lavans  et 
bibens,  haec  in  cena  ipsa  eis  taedium  movet  doctrinam  suam 
iactans  et  omnes  vocis  vi  ac  magnitudine  comprimens  (434—447). 
Vim  verborum  Iuv.  altera  ex  parte  illustrat  iis  viris  a  docta 
victis,  qui  maximam  vocem  habent  (grammaticus  rhetor,  causi- 
dicus  praeco,  altera  mulier).  Hi,  quamquam  bini  artius 
coniungendi  sunt,  tamen  continuam  gradationem  efficiunt.  Cum 
in  priore  pari  etiam  doctrina  virorum  comparetur,  causidicus 
et  praeco  propter  solam  vocis  magnitudinem  uominantur.  Altera 
ex  parte  hanc  vim  comparat  cum  sonu  tubarum  atque  aeris 
in  defectibus  lunae  audito.    Ceterum  hic  quoque  Iuv.  ordine 

supra  adumbrato  (a  b  b  a)  usus  esse  videtur;  nam  qui  de 
•  Vergilio  et  Homero  loquitur  (434 — 437)  est  grammaticus,  ver- 
borum  autem  vis  (438 — 444)  rhetorem  decet;  tum  a.  v.  448 
primum  rhetoricam  (dicendi  genus,  enthymema)  deinde  gramma- 
ticam  feminae  disciplinam  (historiae,  Palaemonis  ars,  ratio 
loquendi,  antiquaria,  soloecismus)  singulis  potius  rebus  e  studio 
ipso  petitis  illustrat.  Has  duas  particulas  Iuv.  coniunxit 
generali  sententia,  qua  quam  longe  talis  femina  a  sexu  aberret, 
demonstrat. 

Versus  457  „nil  non  permittit  mulier  sibi,  turpe  putat  nil" 
et  quae  sequuntur  cumulum  praecedenti  gradationi  (v.  398, 
413,  434)  afferre  videntur,  sed  revera  vv.  457—591,  excepta  crudeli 
servorum  tractatione,leviores  res  contineri  nemo  non  videt  (cf.p.41); 
quas  ut  augeat, poeta  initio  huius  loci  nec  non  v.  508  sqq.  acerbissimis 
verbis  utitur.  V.  457  opponitur  marito,  cui  ne  soloecismum 
quidem  fecisse  licet,  femina,  quae  nil  non  sibi  permittit.  Ab  hoc 
versu  usque  ad  v.  507  Iuv.  feminas  nobis  depingit,  quae  quanto 
pulchriores  moecho  videri  volunt  (cf.  v.  464sqq.,  487 sqq.),  tanto 
neglegentiores  sunt  viri  atque  crudeliores  in  servos.  Ac  primum 
quidem  (457 — 473)  Iuv.  ornamenta  gemmarum  et  margaritarum 
( — 460)  atque  cultum  faciei  ( — 473)  describit.  Vocem  „intereau 
(v.  461)  Naegelsbach  mihi  recte  ad  „circumdedit"  et  „commisit'' 
rettulisse  atque  sic  interpretatus  esse  videtur:  usque  ad  illud 
tempus.  quo  gemmis  et  margaritis  se  ornant.  Est  igitur  hic 
idem  usus  particulae  „intereau,  quem  aliis  Invenalis  locis 
(VI 149,  VIII 155,  X  342,  XI 14,  XIV  138)  praecedente  tempore 
futuro  aut  imperativo  invenimus.  Leo  enim,  qui  „interea" 
significare  putat  spatium  temporis,  quod  sit  inter  ornamenta 
assumpta  et  medicamina  removenda,  minime  mihi  persuasit. 
Nam  quae  est  femina,  quae  non  prius  illa  medicamina  faciei 
illinat  et  removeat  atque  prius  lacte  foveatur  quam  gemmas  et 
margaritas  induat,  quas  inverso  ordine  pollueret?  Omnino 
rectus  trium  illarum  rerum  ordo  esset  hic:  cultus  faciei,  cultus 
capilli,  pretiosus  ornatus  (cf.  Ps.-Lucian.  egcoTag  c.  39 — 41); 
sed  cum  Iuv.  finem  semper  spectaret,  i.  e.  feminarum  ad  moechos 
egressus,  quos  huic  loco  (457 — 508)  quasi  signum  imprimere 

voluit,  novissimum  munus,  quod  egressus  excipiunt,  anteposuit. 
Neque  cum  Schulzio  (diss.  p.  15)  facio,  qui  sine  ulla  causa  inter 
v.  459  et  461  excidisse  sordium  domesticarum  descriptionem 
coniecit  v.  460  deleto.  Idem  post  ,,turpe  putat  nilu  graviter 
distinguit,  cum  „subabsurda  esse  ei  videatur  sententia  mulierem 
nihil  turpe  putare  tum,  cum  se  ornaverit".  Sed  quid  poeta  hac 
sententia  significare  velit,  videmus  e  parenthesi  illa  vv.  464 — 466 
opponendi  studio  inserta;  nempe  illa  ornamenta  induit  nulla  de 
causa  nisi  ut  amores  venetur  moechisque  placeat.  In  enume- 
ratione  medicaminum  gradatio  coguosci  potest  (panis  —  pingue 
Poppaeanum,  foliata  —  odores  Indorum),  cui  cumulus  affertur 
asellis  feminae  assiduis  comitibus1. 

Sequuntur  versus  474 — 507,  quibus  quam  crudeles  feminae 
sint  in  servos  imprimis  inter  capilli  ornandi  officium  exponitur. 
Initium  capit  haec  particula  a  verbis  „est  pretium  curae  penitus 
cognoscere  toto  quid  faciant  agitentque  die".  Friedlaender 
Weidnerum  secutus  hic  offendit;  nam  cum  totius  diei  ordinem 
promittat,  Iuvenalem  id  tantum  describere,  quid  feminae  mane 
faciant.  Sed  aliter  res  se  habet.  Primum  enim  adverbium 
„penitusu  significat  etiam  ea,  quae  praecedunt  de  gemmis  et 
margaritis  et  de  cultu  faciei,  ordini  diei  adnumeranda  esse; 
atque  revera  Iuv.  v.  481  etiam  inter  cultum  faciei  servos  caedi 
obiter  tangit.  Deinde  num  verba  „toto  die"  tantopere  premas 
necesse  est?  Nempe  haec  poetae  sententia  esse  videtur: 
princeps  illi  feminae  opera  et  paene  omnis  ponitur  in  servis 
cruciandis  (cf.  v.  481  sqq.:  verberat  —  linit,  considerat  — 
caedit,  relegit  —  caedit;  cf.  v.  486,  492)  proximeque  in 
delicato  cultu  et  ornatu  corporis,  cui  adeo  se  dedunt,  tamquam 
agatur  discrimen  famae  aut  animae  (gradatio!).  Postremo  ne 
Gyllingii  quidem  sententia  plane  reicienda  est,  qui  1.  c.  p.  78 sq. 
etiam  insequentem  de  superstitione  locum  ordini  diei  adnume- 
randum  esse  coniecit  nullo  quidem  argumento  addito;  cuius 
opinio  nescio  an  stabilitetur  Ps.-Luciani  amoribus,  ubi  ordini 

:  Hoc  genua  gradationis  quinquepartitae  Iuv.  amat;  cf.  v.  329  sqq.: 
adulter  —  iuvenis,  servi  —  aquarius,  asellus;  v.  438  sqq. :  grammatici  — 
rhetores,  causidicus  —  praeco,  altera  mulier.    III  HOsqq. 

diei  inde  a  c.  39  usque  ad  c.  42  exposito  superstitiones  quoque 
tribuuntur,  nec  non  particula  „interea"  v.  508  huius  saturae. 
V.  475 sqq.  tribus  servorum  generibus  (libraria,  cosmetae, 
Liburnus)  tria  genera  poenarum  respondent,  quae  ita  disposuit 
poeta,  ut  mitissimo  (ferulae)  statim  gravissimum  (flagellum) 
opponeret  gravissimoque  paulo  mitius  (scutica)  adderet.  V.  486 
luv.  singula  obiter  tacta  colligit  sententia  universa,  cuius  pro- 
bandae  causa  (nam  si  .  .  .)  rursus  eiusdem  crudelitatis  exemplum 
fusius  enarratum  affert1. 

Inde  a  v.  508  usque  ad  v.  591  Iuv.  loquitur  de  damnosa 
feminarum  superstitione.  Divites  feminae  excipiunt  sacerdotes 
Asiaticos  (Bellonae  et  Cybeles,  511 — 521)  atque  venerantur 
deos  Aegyptorum  (Isidem  et  Anubidem,  522 — 541);  his  versibus 
(511—541)  qui  sunt  de  sacerdotibus  externorum  deorum  adiungun- 
tur  harioli  ipsi  quoque  peregrini:  feminae  responsa  petunt  a 
coniectricibus  Iudaeis  (542 — 547),  ab  haruspicibus  Armeniis  et 
Commagenis  (548 — 552),  ab  astrologis  imprimis  Chaldaeis 
(553 — 568);  nonnullae  etiam  ipsae  astrologiae  peritae  sunt 
(569 — 581);  postremo  divitibus  feminis  pauperes  opponuntur, 
quorum  fatum  in  circo  et  aggere  positum  est  (582 — 591). 
Atque  hoc  modo  Iuv.  transitum  efficit  ab  ornatu  atque  cultu 
feminarum  ad  superstitionem.  Primum  ex  antecedente  loco 
(457 — 507)  concludit  uxorem  tamquam  vicinam  mariti  vivere 
et  gravem  esse  rationibus.  Nam  a  femina  virum  inter  vitam 
w.  457 — 507  descriptam  (v.  508  interea)  neglegi  poeta  moechis 
v.  464  sqq.  et  487  commemoratis  significavit  atque  ornatum 
feminae  (virides  gemmas,  elenchos,  medicamina  faciei,  inauratam 
vestem  etc)  marito  damna  (v.  509)  afferre  per  se  ipsum  apparet. 
Deinde  ab  hoc  damnoso  ornatu  progreditur  ad  damnosam 
(cf.  v.  511,  518sq.,  540sq.,  546)  superstitionem  simul  opponens 
neglegentiae  mariti  et  odio  amicorum  servorumque  eius  femi- 
narum  in  sacerdotes  et  hariolos  obsequium.  Sed  hanc  sen- 
tentiam  latentem  et  ad  transitum  idoneam  —  superstitionem 
quoque  damnosam  esse  —  poeta  non  usque  ad  finem  persecutus 


1  De  hoc  componendi  modo  cf.  Vahlen  ind.  lect,,  Berol.  1884. 

est;  nam  haruspicis  merces  significatur  tantum  (columba  v.  549, 
pulli  v.  551)  et  Chaldaeorum  omnino  non  commemoratur;  versi- 
bus  autem  569 — 591  ut  illam  sententiam  admisceret,  nullo 
modo  fieri  potuit.  Altera  ex  parte  feminae,  quae  religiosa  cum 
diligentia  „tamquam  famae  discrimen  agatur  aut  animae"  (v.  500) 
se  ipsam,  imprimis  capillos,  colit  consilio  ancillarum,  cui  praeest 
anus  quaedam,  circumdata,  adiungit  feminarum  religiosum  cultum 
deorum,  quarum  prima  Cybeles  semiviro  minorum  duci  obse- 
quitur,  ut  „quidquid  subiti  et  magni  discriminis  instatu  vitet. 

V.  508  sqq.  Friedlaender  offendit  in  viro  ter  alio  usque 
nomine  nominato  (viri,  mariti,  coniugis).  Sed  hoc,  quamquam 
Iuvenalis  studium  verba  variandi  non  neglegendum  est  (cf. 
v.  139  sq. :  pharetrae  =  sagittae,  lampas  =  faces;  XI 44  sq. :  cineres, 
funus,  mors,  ubi  Friedlaender  non  offendit),  tamen  hoc  saltem 
loco  altera  causa  accedente  factum  esse  videtur;  nempe  poeta, 
ut  feminam  viri  neglegentem  eo  acerbiore  nota  afficiat,  sancti- 
tatem  legitimi  matrimonii  praedicat  (similiter  v.  631  materno 
—  v.  633  illa  quae  peperit).  Locum  qui  est  de  deis  Aegyp- 
torum  (522 sqq)  praecedenti  ita  adiungit,  ut  eandem,  quae  ne 
morbis  afficiatur  sacerdotibus  Cybeles  magna  dona  dat,  iussu 
Isidis  in  amnem  ruptae  glaciei  plenum  vel  in  matutinum  Tiberim 
summo  cum  periculo  vitae  descendere  dicat,  cui  poenae  per 
gradationem  laboris,  non  periculi  addit  totum  campum  Martium 
cruentis  genibus  erepentem  et  ab  ipsa  Meroe  aquas  petentem. 
Iudaeae  sacerdotem  Anubidis  subsequenti  (cf.  v.  542  cum  dedit 
ille  locum)  adiungit  poeta  haruspicem  e  qualibuscumque  somniis, 
quae  Iudaei  vendunt,  certa  exempla,  amatorem  tenerum  vel 
divitis  orbi  testamentum,  maxime  a  feminis  optata,  proferens. 
Praeterea  Iudaeis,  qui  adeo  desideria  feminarum  sequuntur,  ut 
ipsae  somniorum  interpretationes  poetae  somnia1  esse  videantur 
atque  etiam  a  consulentibus  ipsis  non  multum  fidei  eis  habea- 
tur,  ironice  opponit  haruspicem,  qui  promittit  atque  spondet. 
Hoc  enim  confirmatur  verbis,  quibus  ad  Chaldaeos  transit  v.553: 
Chaldaeis  set  maior  erit  fiducia.   Fiducia  igitur  inde  a  Iudaeis 


1  Cf.  Weidner  ad  h.  1. 

usque  ad  Chaldaeos  indemnatos  et  damuatos  gradatim  crescit, 
douec  huic  gradationi  cumulus  affertur  femina,  quae  ipsa 
astrologiam  novit  et  sibi  soli  fldem  habet.  V.  565  Iuv.  ad 
initium  huius  de  Chaldaeis  particulae  (v.  553  sq.:  quidquid 
dixerit  astrologus)  redit  et  singula  enarrat  de  feminarum  consul- 
tationibus  ita,  ut  a  proximis  ad  longinquiores  cognationes  pro- 
grediens  morti  viri,  matris,  sororis,  patrui  vitam  adulteri  opponat. 
Ad  astrologiae  peritas  luv.  transit,  cum  antecedentibus  tribuit, 
quod  his  deest,  opponens  triste  sidus  Saturni  laetae  Veneri, 
damna  lucro.  Haec  femina  ephemeridas  inspicit  omnibus  in 
rebus;  quae  quanto  leviores  flunt  (comitatus  viri  castra  vel 
patriam  petentis,  ad  primum  lapidem  vectatio,  prurigo  ocelli), 
tanto  magis  ridicula  superstitio  feminae.  Postremo  ocelli  prurigini 
verus  morbus  opponitur.  Duobus  igitur  seriis  rebus  poeta 
levissimas  includit;  simul  autem  ita  instituit,  ut  duo  itinera  duo 
morbi  sequerentur.  Concludit  poeta  hanc  de  superstitione 
feminarum  partem  vv.  582 — 591,  quibus  divitum  feminarum 
superstitioni  adiungit  plebeium  fatum  eundem  in  modum,  quo 
in  libidinis  expositionem  (301 — 397)  mediam  interiecit  prodi- 
gentiam  pauperum.  Itaque  non  est,  car  Weidnerum  secuti 
nonnullos  versus  ante  v.  582  excidisse  putemus.  Addendum 
autem  est  versus  582 — 591  non  toti  reliquae  parti  huius  de 
superstitione  loci  opponi,  sed  versibus  tantum  508 — 568,  ut  in 
oppositione  excipiatur  illa,  quae  ipsa  astrologiae  perita  est; 
quod  e  vv.  585 — 587,  quos  studio  contraria  iuxta  ponendi  luv. 
inseruit,  apparet.  Opponuntur  autem  pauperum  sortilegi,  meto- 
poscopi,  chiroscopi  auguri,  astrologo,  haruspici  divitum,  et  cum 
hi  a  divitibus  domum  arcessantur  (cf.  v.  512,  542,  585  sq.),  illi 
a  pauperibus  in  circo  et  aggere  adeantur  necesse  est.  Atque 
divitum  vaticinatores  multo  nobiliores  esse  demonstratur  primum 
ipsis  generibus  vaticinandi  (cf.  imprimis:  astrorum  mundique 
peritus),  deinde  et  auctoritate  perigriuae  patriae  (Phryx  augur 
et  inde  conductus)  et  publico  officio  (qui  publica  fulgura  condit). 
Iuv.  igitur  commutato  ordine  genera  hariolorum  revolvit  (astrologi 
vv.  553 — 568,  haruspices  vv.  548 — 552),  sed  in  locum  vetulae 
Iudaeae  (542 — 547),  quae  somnia  minuto  aere  vendens  huic 

loco  minus  apta  esset,  nobiliorem  augurem  substituit1.  Ceterum 
Ribbeck  1.  c.  p.  154  recte  vidit  vaticinatores  vv.  542—568 
enumeratos  clam  consuli;  nam  hoc  concludere  possumus  e.  v.  542 
(mendicat  arcanam  in  aurem)  et  v.  552  (faciet,  quod  deferat 
ipse)  et  ex  ipsis  quaestionibus  v.  565  sqq.  expositis.  Sed  unde 
vaticinatores  vv.  585 — 587  commemoratos  palam  consuli  efficere 
velit,  non  intellego. 

Eodem  modo  ac  v.  569  Iuv.  transit  ad  ultimum  locum 
alterius  partis  atque  ad  foediora  enarranda  se  tollit.  Sed  etiam 
in  bis  ipsis  monstris  Iuvenalis  studium  augendi  perspicuum  est; 
nempe  ut  gradationem  perfectam  redderet  neque  graviore 
monstro  enarrato  in  levius  recideret,  hunc  ordinem  instituit: 
pueri  (592-609),  vir  (610-626),  pueri  (627-652),  vir  (652-661). 
Haec  autem  est  gradatio:  feminae  adeo  materna  officia  neglegunt, 
ut  officium  pueros  parendi  per  vim  et  fraudem  vitent  (592—609) 
aut  pupillos  avaritia  inflammatae  interflciant  (627 — 652),  adeo- 
que  laedunt  vinculum  coniugale,  ut  virum  magica  arte  usae 
suo  imperio  obnoxium  reddant  (610 — 626)  aut  omnino  e  medio 
tollant  (652 — 661).  Tamen  poeta  has  quattuor  particulas  etiam 
artius  inter  se  coniunxit  venenis  ubique  adhibitis,  vv.  592—626 
scilicet  mitioribus  (v.  595  medicamina,  611  philtra,  626  venefica), 
vv.  626 — 661  mortiferis  (v.  631  veneno,  659  pulmone  rubetae). 
Ceterum  non  inepte  haec  venificia  superstitiones  sequuntur; 
nam  has  res  aliqua  necessitudine  coniunctas  esse  docet  e.  gr. 
Clem.  Alex.  paed.  III  28  (cf.  etiam  ivagyelag  figuram,  qua  Iuv. 
item  v.  610  utitur  ac  v.  511  et  v.  542). 

Ac  primum  quidem  poeta  loquitur  de  sterilitate  arte  facta 
(v.  596),  de  infantibus  in  ventre  necatis  (596 — 597),  de  spuriis 
(597—601),  de  suppositis  (602—609). 

Sequuntur  cantus  et  philtra,  quibus  feminae  mentem  mariti 
vexant,  ut  desipiat  (612 — 614)  aut  furere  incipiat  (614, 1 — 626). 
Exemplum  Claudii  ab  Agrippina  veneno  sublati  iam  praeparat 
subsequentem  de  mortiferis  venenis  partem.  Ceterum  Fried- 
laender  mihi  non  recte  dicere  videtur  v.  624 sq.  de  suppliciis 


1  Iniuria  hic  offendit  Ribbeck  1.  c.  p.  154. 

gladio  et  igni  factis  et  de  tormentis  agi;  immo  omnia  sunt 
verba  torquendi;  nempe  ferrum atque  ignesposcuntur  adurendum 
(cf.  Iuv.  XIY  22.  [Quint.]  decl.  maior.  VII  passim),  deinde  tor- 
menta  in  universum  siguificantur  (haec  potio  torquet),  postremo 
rursus  certum  genus  lacerandi,  scilicet  flagellis,  profert  (cf. 
Sen.  dial.  V18,3:  aliosque  et  senatores  et  equites  Romanos 
uno  die  flagellis  cecidit,  torsit.  ibid.  19,1).  Versus  626  (partus 
equae)  ad  v.  616  (frontem  tremuli  pulli)  spectat. 

Quae  virum  philtris  capere  et  in  suum  imperium  deducere 
student,  iis  aliarum  pueros,  natos  de  paelice  et  privignos,  odio 
esse  et  ab  eisdem  occidi  non  mirum;  itaque  hos  poeta  prae- 
mittit  nullo  transitu  usus  nisi  quod  verbis  ,.oderunt  natos;' 
summam  versuum  627—652  signiflcat,  quem  modum  transeundi1 
ubique  apud  Iuvenalem  invenimus.  Deinde  Iuv.  ad  proprios 
pueros  progressus  pupiJlos  admonet,  ut  praegustatoribus  utantur 
propter  nummos  maternum  venenum  veriti  (629—633),  atque 
se  non  ficta  tragoediarum  in  modum  proferre  comprobat  exemplo 
Pontiae  (634—642).  Cum  Iuv.  v.  634  (altum  cothurnum)  et 
v.  636  (Sophocleo  hiata)  tragoediarum  mentionem  fecerit,  apte 
vv.  643  —  652  monstra  tragoediarum  cum  foedissimis  factis 
suorum  temporum  comparare  potest. 

Tum  verov.  652  poeta  monstris  tragicis  Medeae2  etProcnes 
factum  laudabile  Alcestidis  opponit,  quae  fata  mariti  subiit, 
atque  huic  rursus  caedem  mariti  Romae  celeberrimam  (652 — 661). 
Huius  autem  tria  genera  profert:  Belides,  Eriphylas,  Clytae- 
mestras.  Belidum  nomen  nihil  indicat  nisi  parricidium  mariti 
in  ipsa  nocte  nuptiali  commissum,  maxime  sane  idoneum,  quod 
voluntariae  pro  salute  viri  morti  Alcestidis  opponatur.  Contra 
nomina  Eriphylae  et  Clytaemestrae  causam  quoque  caedis 
signiflcant,  avaritiam  vel  adulterium.  Itaque  cum  alterum  genus 
hos  versus,  qui  sunt  de  viri  caede,  cum  pupillis  propter  nummos 
necatis  coniungat,  postremum  pluribus  verbis  expositum  aptissime 

1  Cf.  Weidner  ad  VII 150,  Clauss  1.  c.  p.  24  sq. 

2  V.  647  sq.  Iuv.,  qui  modo  v.  643  Colchidem  torvam  nominavit, 
illudere  videtur  ad  v.  1078  sq.  Medeae  Euripideae:  xai  {Aav&avco  [iev  oia 
doav  /uiXXa)  xaxd.    &vfxhg  6e  xo&tooeov  zwv  ifxdiv  ^ovXev/ddreov . 

Stegemann.  5 

nos  revocat  in  adulteria  feminarum,  a  quibus  poeta  initium 
cepit  v.  21  et  quae  nullo  fere  loco  huius  saturae  non  aut  fusius 
aut  in  transcursu  perstringuntur.  Concludit  luv.  hanc  saturam 
iterum  inter  se  comparans  nefarias  mulieres  tragoediarum  et 
ftomae;  sed  cum  in  priore  comparatione  animos  conferat,  quibus 
scelera  in  se  admittunt,  in  posteriore  instrumenta  caedis. 


Satura  VII. 

Duae  imprimis  quaestiones  de  septima  satura  ortae  sunt; 
primum  enim  quaeritur,  utrum  hanc  saturam  uno  tenore  com- 
positam  an  maximam  eius  partem  Traiani,  primos  21  versus 
Hadriani  temporibus  scriptos  esse,  ut  Friedlaender  vult,  iudi- 
candum  sit;  deinde  cur  Iuv.  locum  qui  est  de  historicis  tam 
paucis  absolverit  philosophosque  omiserit.  Utramque  quaestionem 
nuper  optime  tractavit  A.  Hartmann  in  opusculo  quod  inscribitur 
„Aufbau  und  Erfindung  der  siebenten  Satire  Juvenals"  (progr. 
Basil.  1912),  paulo  post  edito,  quam  ego  disputationem  meam 
amplissimo  philosophorum  ordini  examinandam  proposui;  atque 
quae  contra  Friedlaenderum1  et  Radermacherum  dicere  volui, 
adeo  cum  Hartmanni  seutentia  congruunt,  ut  haec  denuo  exponere 
supersedeam.  Sed  quae  idem  de  compositione  versuum  36 — 243 
dicit,  non  omnibus  numeris  perfecta  esse  videntur;  itaque  quae 
habeo  non  tacebo. 

Tota  igitur  haec  expositio  in  duas  partes  dividenda  est; 
nempe  Iuv.  singula  genera  hominum  litteratorum  non  nulla 
dispositione  continuat,  sed  opponit  ignavo  generi  (v.  105) 
poetarum2  et  historicorum  causidicos,  rhetores,  grammaticos, 


1  Ceterum  imperator  ab  avaris  divitibus  separatus  conferri  potest  cum 
non  amante  sat.  VI  vv.  200 — 205  amanti  vv.  206 — 285  praemisso. 

2  Falso  scholiasta  historicos  solos  ignavo  generi  adnumerat.  — 
Ceterum  Iuv.  imaginem  ab  agricultura  mutuatam  v.  48  sq.  in  loco  qui  est 
de  historicis  continuat  v.  98,  103. 

quorum  officia  Romauis  maiorem  usum  affere  videbantur  quam 
illorum  otium.  Atque  vide,  quam  apta  symmetria  sic  efficiatur; 
nam  ut  poetis  historici,  sic  rhetoribus  —  causidici  enim  et 
rhetores  qui  proprie  vocantur  arte  sunt  coniungendi  —  gram- 
matici  adduntur,  utroque  loco  simili  interrogatione  (v.  98, 
v.  215).  Optime  vero  e  rhetoribus  causidicos  primo  loco  nominat. 
qui  „ignavisu  poetis  et  historicis  maxime  sunt  contrarii;  conferas 
quaeso  Hor.  epp.  I  3,  23  sat,  I  10,  25  sq.,  Prop.  IV  1,  134. 
Quamquam  ordo,  quo  Iuv.  utitur,  vel  hac  ratione  satis  explanatur, 
tamen  aliud  non  neglegendum  est;  nempe  poeta  ita  rem  instituit, 
ut  intra  utramque  partem  (36 — 104, 105 — 243)  merces  hominum 
litteratorum  gradatim  minueretur  dignitate  simul  descrescente. 
Per  gradationem  igitur  saepius  (v.  98  sq.,  215  sqq.)  transit  a 
miseris  ad  miseriores. 

Qua  in  miseria  hominum  litteratorum  describenda  res  ipsa 
poetam  coegit  m  ercedi  exiguae  opponere  laborem  cum 
studio  vel  officio  coniunctum  et  saevas  leges,  quas  ceteri 
homines  eis  imponunt.  Hae  sunt  tres  primae  sententiae  huius 
saturae,  quas  Hartmann  1.  c.  p.  14  non  penitus  perspexit.  Nam 
pro  saevis  legibus  semper  contradictiones  a  luv.  ante  occupatas 
memorat,  quas  non  inter  illas  sententias  primarias  numeravisse 
videtur,  propterea  quod  in  loco  qui  est  de  grammaticis  contra- 
dictionem  cupiens  invenire  non  poterat.  Scilicet  non  nego 
Iuvenalem  nonnullis  locis  simul  tacitum  contradictionem  aDte 
occupare  aut  palam  (v.  158)  refellere;  sed  poeta  ipse  v.  229 
aperte  saevas  leges  a  ceteris  impositas  nominat  (cf.  v.  102 
operum  lex,  v.  71  poscimus,  v.  141  respicit  haec  primum,  v.  157 
nosse  volunt  omnes).  Ad  exiguam  mercedem,  magnum  laborem, 
saevas  leges  accedit  quarta  sententia,  quae  quamquam  ipsa 
quoque  in  omnibus  quinque  locis  invenitur,  tamen  minoris 
momenti  est  et  plerumque  obiter  tantum  taugitur  in  mercede 
describenda:  homines  ordine  inferiores  improbe  maiore 
mercede  honorari.  Hartmanni  enim  definitionem  huius  sen- 
tentiae,  qua  virtute  inferiores  praeponuntur,  sic  restringendam 
et  Aemilium  causidicum  (vv.  124 — 128;  cf.  Hartm.  p.  29sq.) 
atque   fabrum    carminatoremque    propter   matutinum  tantum 

laborem  cum  grammaticis  comparatos1  (vv.  222—224;  cf. 
Hartm.  p.  39)  a  locis  huius  generis  reiciendos  esse  arbitror. 
Porro  cum  semper  homines  ordine  inferiores  comparentur, 
Quintillam  v.  75  nominatam  meretricem,  non  divitem  orbam 
(Hartm.  p.  23),  esse  puto  (cf.  sat.  III  v.  133).  Atque  ii  potis- 
simum  homines  praeponuntur,  in  quos  homo  honestus  ac  serius 
pecuniam  non  effundit:  meretrix  v.  74  sq.,  acta  legens  v.  104, 
auriga  vv.  112 — 114,  citharoedi  vv.  175 — 177,  auriga  v.  243. 
Iuv.  igitur  potestatem  habet  vv.  75 — 78  (leo  domitus)  et 
vv*178 — 185  (aedificia,  servi)  fusius  luxuriam  divitis  domus 
describendi. 

Poetae,  causidici,  rhetores  etiam  quinta  sententia  distincti 
sunt;  nominantur  enim  homines  eiusdem  officii  a  cete- 
rorum  miseria  excepti,  viri  non  modo  non  pauperes,  sed  mani- 
festo  divites  (vv.  79 sq.,  124—128,  188—201),  altera  ex  parte  in 
loco  qui  est  de  poetis  etiam  patronus  liberalis  (vv.  88 — 92).  Cete- 
rum  hi  tres  loci  a  reliquis  alia  quoque  re  differunt.  Horum  enim 
in  fine  Iuv.  viros  ingenio  praeter  ceteros  florentes  nominat,  quo 
minor  videatur  merces  exigua  magno  labori  ne  per  se  ipsam 
quidem  respondens;  quae  gradatio  neque  in  historicis  invenitur, 
e  quibus  omnino  nulla  exempla  afferuntur,  neque  in  grammaticis, 
ubi  statim  initio  insignes  grammatici  Ciceroni  Allobrogi  op- 
ponuntur.  Porro  impositae  legi  ab  illis  tribus  ordinibus  satis- 
fieri  posse  negatur:  fieri  non  potest,  ut  ingenium  poetarum  se 
extollat  paupertate  premente2,  ut  rhetores  res  vv.  155  sq. 
enumeratas  omnes  (v.  157),  etiam  natura  stultos  (vv.  158 — 160), 
doceant,  deuique  ut  causidici  cito  casuri  luxum  postulatum  in 
perpetuum  ostenteut;  contra  historici  omnes  (v.  101)  legi  satis- 
faciunt  et  optimi  quidem  e  grammaticis  (cf.  v.  240:  non  est 
leve,  v.  242:  haec  cura). 

1  Faber  et  carminator  noruinantur,  quod  multo  mane  laborem  aggre- 
diebantur,  quo  maior  videatur  labor  grammatici  vel  ante  illos  vigilantis. 
Quod  Hartm.  p.  39  adn.  59  dicit,  magis  artificiosum  quam  verum  est. 

2  Hoc  Iuvenalem  augendi  studio  impulsum  non  impedit,  quominus 
gradatione  illa  modo  adumbrata  utatur.  Sed  scite  primum  gloriam  (v.  81  sqq.) 
memorat,  v.  93sqq.  demum  (vati,  par  ingenio  pretium)  ingenium. 

Hartmann  p.  15  Iuvenalem  rato  consilio  in  illis  sententiis 
primariis  disponendis  uti  negat;  sed  quam  rationem  mea  quidem 
sententia  poeta  secutus  sit?  demonstretur  hac  tabula: 

w.  36—97:  poetae 

[propositio:  merces  labori  reddita,  iam  vv.  27 — 32  datur.] 

36 — 47  merces 

48 — 52  labor  diuturnus 

53 — 73  imposita  lex 

74 — 78  merces  et  improbe  praeposita  luxuriaque  divitum 

79 — 97  merces  ingeniosorum  poetarum 

79 sq.  Lucanus  e  miseris  poetis  exceptus 

88 — 92  Paris  ex  avaris  patronis  exceptus. 

vv.  98 — 104:  historici 

98 — 99  propositio:  merces  labori  reddita 


99- 

-101 

labor 

102 

imposita  lex 

103- 

-104 

merces  et  improbe  praepositus. 

vv.  105 — 149:  causidici 

106 — 107  propositio:  merces  labori  reddita 

108- 

112 

merces  simulata 

112- 

-114 

vera  merces  et  improbe  praepositus 

115- 

-117 

labor 

117- 

-123 

singulae  res  verae  mercedis 

124- 

-128 

Aemilius  exceptus 

129— 

-138 

lex  imposita 

139- 

149 

merces   disertorum  m^cedi  divitias 

opposita. 

w.  150—214:  rhetores 

150- 

-154 

labor 

155- 

-160 

imposita  lex  et  merces 

160- 

-166 

labor  exemplo  illustratus 

166- 

-175 

singulae  res  mercedis 

175- 

-177 

improbe  praepositi 

178- 

-185 

luxuria  divitum 

186- 

214 

merces  egregiorum  rhetorum 

188 — 201  Quintilianus  exceptus 
202 — 206  pecunia  (a  parentibus) 
207 — 214  verbera  (a  discipulis). 

vv.  215 — 243:  grammatici 

215 — 216  propositio:  merces  insignium  grammaticorum  labori  reddita. 
216—222  merces 
222—227  labor 

228—  229  merces 

229 —  241  leges  impositae  (scientia,  disciplina) 
242 — 243  merces  et  improbe  praepositus. 

Videmus  igitur  luvenalem  plerumque  a  mercede  hominis 
litterati  incipere,  deinde  ad  laborem  et  leges  impositas  venire, 
postremo  ad  mercedem  redire;  saepius  (vv.  117 — 122,  166 — 175, 
228 — 229)  labori  rursus  merces  opponitur.  Solis  in  dicendi 
magistris  tractandis  statim  a  laborioso  officio  incipit,  sed  non 
sine  causa;  nempe  eis,  qui  bene  dicentem  Basilum  non  ferunt, 
opponit  magistrum  a  discipulis  eadem  cantantibus  excruciatum. 
Vel  inde  elucet  poetam  rhetores  cum  causidicis  artius  coniungere 
voluisse;  nam  oppositione  saepius  utitur,  ut  minores  locos  inter 
se  conectat. 

Haec  de  compositione  totius  saturae;  nuuc  singuia  quaedam 
addam. 

In  loco  qui  est  de  poetis  observamus  symmetriam  quandam 
exemplorum,  quae  Iuv.  ante  Numitorem  et  post  profert;  nempe 
illic  securi  Horatius  (lyricus)  et  Vergilius  (epicus)  pauperi 
Rubreno  Lappae  (dramavto),  hic  diviti  Lucano  pauperes 
Serranus,  Saleius  Bassus,  Statius  (omnes  epici)  opponuntur. 
Paupertatem  cum  gloria  coniunctam,  cuius  in  Saleio  breviter 
tantum  mentionem  fecit,  Statii  exemplo  fusius  illustrat  ordine 
inverso  (gloria  vv.  82 — 86,  pauportas  v.  86  sq.). 

V.  117 sqq.  merces  causidicorum  gradatim  augetur:  gloria, 
dona,  nummi. 

Ut  Iuv.  v.  155sq.  quattuor  res  rhetorum  e  schola  petitas 
nominat,  sic  vv.  168 — 170  quattuor  controversias.  Quas  com- 
memorat,  haud  ita  crebro  inveniuntur  in  declamationibus,  quas 


accepimus,  excepto  raptore,  qui  item  ac  tyrannus  v.  15l  nomi- 
natus  maximam  rhetoribus  materiam  disputandi  praebebat. 
Itaque  non  creberrima  potissimum  exempla  Iuv.  profert,  sed 
ea  elegit,  quorum  bina  inter  se  opponeret.  Alter  feminam 
rapit,  alter  exire  iubet;  ille  venena,  hic  herbas  salutares  parat. 

Ea,  quae  Iuv.  vv.  232 — 236  e  grammaticis  quaeri  flngit, 
ita  disposuit,  ut  duabus  longinquis  necessitatibus  (nutrici, 
novercae)  duos  numeros  (quot  annis,  quot  urnas)  adiungeret. 


Conclusio. 

E  disputatione  mea  velim  intellegas  Iuvenalem  non  omni 
arte  disponendi  caruisse.  Nam  etiamsi  totius  saturae  compositio, 
quam  bipertire  amat,  interdum  minus  apta  sit  aut  poeta  id, 
quod  sibi  proposuit,  non  tenuerit,  tamen  singulis  in  partibus 
nec  non  in  enumerationibus  omnia  optime  disposita  sunt;  atque 
symmetriam  quandam,  quam  illic  non  nunquam  neglexit,  hic 
haud  raro  invenisse  mihi  videor.  Postremo  quantum  Iuve- 
nalis  studium  augendi  et  opponendi  valuerit  ad  saturas  dis- 
ponendas,  clarius  nunc  elucet. 


Vita. 


Natus  sum  Guilelmus  Stegemann  Magdeburgi  a.  d. 
III.  Nonas  Martias  anni  1889  patre  Friderico,  matre  Luisa  e 
gente  Kobke.  Fidei  addictus  sum  evangelicae.  Litterarum 
elementis  Dresdae  imbutus  ibidem  gymnasium  Wettinum,  quod 
tum  Meltzero  rectore  florebat,  per  novem  annos  frequentavi. 
Vere  anni  1908  maturitatis  testimonium  adeptus  Dresdae  in 
legione  C  1  stipendia  merui  per  unum  annum,  quo  praeterito 
vere  anni  1909  almae  matris  Lipsiensis  civibus  adscriptus  sum 
et  studiis  philologicis,  historicis,  paedagogicis  me  dedidi.  Do- 
cuerunt  me  viri  docti:  Barth,  Beloch,  Bethe,  Branden- 
burg,  Brugmann,  Gardthausen,  M.  Heinze  -j-,  R.  fleinze, 
Jungmann,  Lamprecht,  Lipsius,  Martini,  Meister, 
Schmarsow,  Seeliger,  Spranger,  Studniczka,  Sue-ss, 
Volkelt,  Wilcken,  Wundt.  Proseminario  I.  et  II.  interfui 
HeinzeoetBetheo  moderantibus.  Tumpost  tertium  semestrium 
Heinze,  Lipsius,  Bethe  benigne  me  in  seminarium  philologum 
receperunt,  cuius  sodalis  ordiuarius  per  bis  sex  menses  fui; 
in  exercitationes  historicas  comiter  me  admiserunt  Wilcken, 
Beloch,  Herre,  in  philosophas  Barth  et  Volkelt,  in  paeda- 
gogicas  Jungmann,  irfe  archaeologicas  Studniczka  et 
Schreiber  f. 

Quibus  praeceptoribus  omnibus  gratam  servabo  memoriam; 
maximas  vero  gratias  ago  Ricardo  Heinze,  qui  in  hac  disser- 
tatione  perficienda  benevolentissime  consilio  auxilioque  me 
adiuvit. 


INDU: 


Newark  ■ 
Brantfon 


UNIVERSITYOF  ILLINOIS -URBANA 

871J7.YSTE  mm 
OEJUVENALIS  DISPOSITIONE  WEIQAE 

3  0112  023681320 


